               16.12.2015

               LV

               Eiropas Savienības Oficiālais Vēstnesis

               C 419/196

         P7_TA(2012)0422
   Grozījumi Reglamenta 70. pantā par iestāžu sarunām likumdošanas procedūru gaitā
   Eiropas Parlamenta 2012. gada 20. novembra lēmums par Parlamenta Reglamenta 70. panta grozīšanu par iestāžu sarunām likumdošanas procedūru gaitā (2011/2298(REG))
   (2015/C 419/31)

      Eiropas Parlaments,

               —

               ņemot vērā priekšsēdētāja 2011. gada 18. aprīļa vēstuli,

               —

               ņemot vērā Reglamenta 211. un 212. pantu,

               —

               ņemot vērā Konstitucionālo jautājumu komitejas ziņojumu un Ekonomikas un monetārās komitejas atzinumu (A7-0281/2012),

               1.

               nolemj Reglamentā veikt turpmāk minētos grozījumus;

               2.

               atgādina, ka šie grozījumi stājas spēkā nākamās sesijas pirmajā dienā;

               3.

               uzdod priekšsēdētājam nosūtīt šo lēmumu zināšanai Padomei un Komisijai.

      Grozījums Nr. 1

      Eiropas Parlamenta Reglaments

      70. pants – 1. punkts

                  Spēkā esošais teksts

                  Grozījums

               1.   Sarunas ar pārējām iestādēm, lai likumdošanas procedūras gaitā panāktu vienošanos, notiek, ņemot vērā Rīcības kodeksu
                     sarunām par parastās likumdošanas procedūru
                  .

               1.   Sarunas ar citām iestādēm, lai likumdošanas procedūras gaitā panāktu vienošanos, notiek, ņemot vērā
                     Priekšsēdētāju konferences noteikto
                   Rīcības kodeksu.

      Grozījums Nr. 13

      Reglaments

      70. pants – 2. punkts

                  Spēkā esošais teksts

                  Grozījums

               2.
                     Pirms sākt
                   šādas sarunas,
                     atbildīgajai komitejai principā būtu jāpieņem lēmums
                   ar tās locekļu balsu vairākumu
                     un jāapstiprina pilnvaras, nostādnes vai prioritātes
                  .

               2.   Šādas sarunas
                     sāk tikai pēc tam
                  ,
                     kad atbildīgā komiteja
                   ar tās locekļu balsu vairākumu
                     , katru attiecīgo likumdošanas procedūru izskatot atsevišķi, ir pieņēmusi lēmumu par sarunu sākšanu
                  .
                     Šādā lēmumā nosaka mandātu un sarunu grupas sastāvu. Šādus lēmumus paziņo Parlamenta priekšsēdētājam, kurš regulāri informē Priekšsēdētāju konferenci.

      Grozījums Nr. 3

      Eiropas Parlamenta Reglaments

      70. pants – 2. punkts – 1.a daļa (jauna)

                  Spēkā esošais teksts

                  Grozījums

                     Mandātu veido ziņojums, kas pieņemts komitejā un iesniegts turpmākai izskatīšanai Parlamentā. Izņēmuma kārtā, ja atbildīgā komiteja uzskata, ka ir pienācīgi pamatoti sākt sarunas pirms ziņojuma pieņemšanas komitejā, mandāts var būt grozījumu kopums vai skaidri noteiktu mērķu, prioritāšu vai vadošu norādījumu kopums.

      Grozījums Nr. 4

      Eiropas Parlamenta Reglaments

      70. pants – 2.a punkts (jauns)

                  Spēkā esošais teksts

                  Grozījums

                     2.a

                     Sarunu grupu vada referents, un tās priekšsēdētājs ir atbildīgās komitejas priekšsēdētājs vai komitejas priekšsēdētāja izraudzīts priekšsēdētāja vietnieks. Tajā ir vismaz ēnu referenti no katras politiskās grupas.

      Grozījums Nr. 5 un Nr. 18

      Eiropas Parlamenta Reglaments

      70. pants – 2.b punkts (jauns)

                  Spēkā esošais teksts

                  Grozījums

                     2.b

                     Visos dokumentos, ko paredzēts apspriest sanāksmēs ar Padomi un Komisiju (“trialogs”), norāda iesaistīto iestāžu attiecīgās nostājas un iespējamos kompromisa risinājumus, un šos dokumentus izplata sarunu grupai vismaz 48 stundas vai steidzamos gadījumos vismaz 24 stundas pirms attiecīgā trialoga.

                     Sarunu grupa pēc katra trialoga sniedz ziņojumu nākamajā atbildīgās komitejas sanāksmē. Dokumentus, kuros redzams pēdējā trialoga iznākums, dara pieejamus komitejai.

                     Ja nav iespējams laicīgi sarīkot komitejas sanāksmi, sarunu grupa par to attiecīgi ziņo komitejas priekšsēdētājam, ēnu referentiem un koordinatoriem.

                     Atbildīgā komiteja var atjaunināt mandātu, ņemot vērā sarunu virzību.

      Grozījums Nr. 6

      Eiropas Parlamenta Reglaments

      70. pants – 3. punkts

                  Spēkā esošais teksts

                  Grozījums

               3.   Ja
                     atbildīgajā komitejā ziņojums ir pieņemts un pēc tam
                   sarunās tiek panākts kompromiss
                     ar Padomi
                  ,
                     ar šo komiteju jebkurā gadījumā vēlreiz apspriežas pirms balsošanas plenārsēdē
                  .

               3.   Ja sarunās tiek panākts kompromiss,
                     par to nekavējoties informē atbildīgo komiteju
                  .
                     Tekstu, par kuru ir panākta vienošanās, iesniedz izskatīšanai atbildīgajā komitejā. Ja komiteja ar balsojumu apstiprina tekstu, par kuru ir panākta vienošanās, to iesniedz izskatīšanai Parlamentā atbilstošā veidā, tostarp kā kompromisa grozījumus. To var iesniegt kā konsolidētu tekstu, ja tajā ir skaidri parādīts, kādas izmaiņas ir izdarītas izskatāmā tiesību akta priekšlikumā.

      Grozījums Nr. 7

      Eiropas Parlamenta Reglaments

      70. pants – 3.a punkts (jauns)

                  Spēkā esošais teksts

                  Grozījums

                     3.a

                     Ja procedūra paredz iesaistītās komitejas vai komiteju kopīgas sanāksmes, lēmumam par sarunu sākšanu un šādu sarunu norisei piemēro 50. un 51. pantu.

                     Ja attiecīgajām komitejām rodas domstarpības, sarunu sākšanas un to norises kārtību nosaka Komiteju priekšsēdētāju konferences priekšsēdētājs saskaņā ar minētajos pantos izklāstītajiem principiem.

      Grozījums Nr. 8

      Eiropas Parlamenta Reglaments

      70.a pants (jauns) – virsraksts

                  Spēkā esošais teksts

                  Grozījums

      Grozījums Nr. 9

      Eiropas Parlamenta Reglaments

      70.a pants (jauns) – 1. punkts

                  Spēkā esošais teksts

                  Grozījums

                     1.

                     Jebkuru komitejas lēmumu par sarunu sākšanu pirms ziņojuma pieņemšanas komitejā tulko visās oficiālajās valodās, izplata visiem Parlamenta deputātiem un iesniedz Priekšsēdētāju konferencei.

                     Pēc politiskās grupas pieprasījuma Priekšsēdētāju konference var nolemt iekļaut jautājumu tās sesijas darba kārtības projektā, kura notiek pēc lēmuma izplatīšanas, izskatīšanai debatēs un balsošanai, un tādā gadījumā Parlamenta priekšsēdētājs nosaka termiņu grozījumu iesniegšanai.

                     Ja Priekšsēdētāju konference nav nolēmusi jautājumu iekļaut minētās sesijas darba kārtības projektā, Parlamenta priekšsēdētājs minētās sesijas sākumā paziņo lēmumu par sarunu sākšanu.

      Grozījums Nr. 16

      Reglaments

      70.a pants (jauns) – 2. punkts

                  Spēkā esošais teksts

                  Grozījums

                     2.

                     Šo jautājumu iekļauj izskatīšanai debatēs un balsošanai tās sesijas darba kārtības projektā, kura notiek pēc izplatīšanas, un Parlamenta priekšsēdētājs nosaka grozījumu iesniegšanas termiņu, ja politiskā grupa vai vismaz 40 deputātu to pieprasa 48 stundu laikā pēc paziņošanas.

                     Pretējā gadījumā lēmumu par sarunu sākšanu uzskata par apstiprinātu.


title: Padomes Lēmums 2013/12/KĀDP ( 2012. gada 25. oktobris ) par to, lai parakstītu un noslēgtu Nolīgumu starp Eiropas Savienību un Moldovas Republiku, ar ko izveido sistēmu Moldovas Republikas dalībai Eiropas Savienības krīzes pārvarēšanas operācijās

text:
               12.1.2013

               LV

               Eiropas Savienības Oficiālais Vēstnesis

               L 8/1

      PADOMES LĒMUMS 2013/12/KĀDP
   (2012. gada 25. oktobris)
   par to, lai parakstītu un noslēgtu Nolīgumu starp Eiropas Savienību un Moldovas Republiku, ar ko izveido sistēmu Moldovas Republikas dalībai Eiropas Savienības krīzes pārvarēšanas operācijās
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 37. pantu,
   ņemot vērā Līgumu par Eiropas Savienības darbību un jo īpaši 218. panta 5. un 6. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Nosacījumi par trešo valstu dalību Eiropas Savienības krīzes pārvarēšanas operācijās būtu jānosaka nolīgumā, ar ko izveido sistēmu šādai iespējamai turpmākai dalībai, nevis jāizstrādā šādi nosacījumi katrai attiecīgai operācijai atsevišķi.

               (2)

               Pēc tam, kad Padome 2012. gada 25. jūnijā pieņēma lēmumu, ar kuru pilnvaroja sākt sarunas, Savienības Augstā pārstāve ārlietās un drošības politikas jautājumos risināja sarunas par Nolīgumu starp Eiropas Savienību un Moldovas Republiku, ar ko izveido sistēmu Moldovas Republikas dalībai Eiropas Savienības krīzes pārvarēšanas operācijās (“nolīgums”).

               (3)

               Nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Moldovas Republiku, ar ko izveido sistēmu Moldovas Republikas dalībai Eiropas Savienības krīzes pārvarēšanas operācijās.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt nolīgumu, lai tas kļūtu saistošs Savienībai.
   3. pants
   Padomes priekšsēdētājs Savienības vārdā sniedz nolīguma 16. panta 1. punktā paredzēto paziņojumu.
   4. pants
   Šis lēmums stājas spēkā tā pieņemšanas dienā.

      Luksemburgā, 2012. gada 25. oktobrī

            Padomes vārdā –

            priekšsēdētājs

         M. BØDSKOV

      TULKOJUMS

         NOLĪGUMS

      starp Eiropas Savienību un Moldovas Republiku, ar ko izveido sistēmu Moldovas Republikas dalībai Eiropas Savienības krīzes pārvarēšanas operācijās
      EIROPAS SAVIENĪBA (ES),
      no vienas puses, un
      MOLDOVAS REPUBLIKA
      no otras puses,
      turpmāk “Puses”,
      tā kā:

                  (1)

                  Eiropas Savienība var nolemt veikt darbības krīžu pārvarēšanas jomā, tostarp miera uzturēšanas operācijas vai humānās palīdzības operācijas.

                  (2)

                  Eiropas Savienība izlems, vai ES krīzes pārvarēšanas operācijā aicināt piedalīties trešās valstis. Moldovas Republika var pieņemt Eiropas Savienības aicinājumu un piedāvāt savu ieguldījumu. Tādā gadījumā Eiropas Savienība lems, vai piedāvāto ieguldījumu pieņemt.

                  (3)

                  Nosacījumi par Moldovas Republikas dalību ES krīzes pārvarēšanas operācijās būtu jāparedz nolīgumā, ar ko izveido sistēmu šādai iespējamai turpmākai dalībai, nevis jāizstrādā katrai operācijai atsevišķi.

                  (4)

                  Tādam nolīgumam nebūtu jāskar Eiropas Savienības lēmumu pieņemšanas autonomija, kā arī tam nevajadzētu skart to, ka lēmumu par Moldovas Republikas dalību ES krīzes pārvarēšanas operācijās izvērtē atsevišķi, atbilstīgi tās tiesību sistēmai.

                  (5)

                  Tādam nolīgumam būtu jāattiecas tikai uz turpmākām ES krīzes pārvarēšanas operācijām, un tam nebūtu jāskar spēkā esoši nolīgumi, kas regulē Moldovas Republikas dalību jau izvērstās ES krīzes pārvarēšanas operācijās,

            IR VIENOJUŠĀS PAR TURPMĀKO.
      I   IEDAĻA

         VISPĀRĪGI NOTEIKUMI

      1. pants
      Lēmumi par piedalīšanos
      1.   Pēc Eiropas Savienības lēmuma aicināt Moldovas Republiku piedalīties ES krīzes pārvarēšanas operācijā un pēc tam, kad Moldovas Republika ir nolēmusi tajā piedalīties, tā sniedz Eiropas Savienībai informāciju par savu piedāvāto ieguldījumu.
      2.   Eiropas Savienība piedāvāto ieguldījumu izvērtē, apspriežoties ar Moldovas Republiku.
      3.   Eiropas Savienība cik ātri vien iespējams sniedz Moldovas Republikai informāciju par iespējamo iemaksu operācijas kopējo izmaksu finansēšanā, lai palīdzētu Moldovas Republikai izstrādāt savu piedāvājumu.
      4.   Eiropas Savienība vēstulē Moldovas Republikai dara zināmu minētās izvērtēšanas iznākumu, lai nodrošinātu Moldovas Republikas dalību saskaņā ar šā nolīguma noteikumiem.
      2. pants
      Sistēma
      1.   Moldovas Republika pievienojas Padomes lēmumam, ar ko Eiropas Savienības Padome nolemj, ka Eiropas Savienība veiks krīzes pārvarēšanas operāciju, kā arī jebkuram citam lēmumam, ar kuru saskaņā ar šā nolīguma noteikumiem un jebkuriem nepieciešamiem īstenošanas pasākumiem Eiropas Savienības Padome nolemj pagarināt ES krīzes pārvarēšanas operācijas termiņu.
      2.   Moldovas Republikas ieguldījums ES krīzes pārvarēšanas operācijās neskar ES lēmumu pieņemšanas autonomiju.
      3. pants
      Personāla un bruņoto spēku statuss
      1.   Tā personāla statusu, ko Moldovas Republika norīko ES krīzes civilas pārvarēšanas operācijas darbā, un/vai to bruņoto spēku statusu, ko Moldovas Republika nosūta uz ES krīzes militāras pārvarēšanas operāciju, reglamentē ES un valsts(-u), kurā(-ās) operāciju veic, nolīgums par bruņoto spēku/misijas statusu, ja tāds ir noslēgts.
      2.   Tā personāla statusu, ko nosūta uz štābu vai uz komandgrupām, kas atrodas ārpus valsts(-īm), kurā(-ās) notiek ES krīzes pārvarēšanas operācija, reglamentē noteikumi, par ko vienojušies attiecīgie štābi un komandgrupas un Moldovas Republikas kompetentās iestādes.
      3.   Neskarot 1. punktā minēto nolīgumu par bruņoto spēku/misijas statusu, personāls, kas piedalās ES krīzes pārvarēšanas operācijā, paliek Moldovas Republikas jurisdikcijā. Gadījumos, kad Moldovas Republikas spēki atrodas uz ES dalībvalsts kuģa vai lidmašīnā, šī dalībvalsts īsteno jurisdikciju saskaņā ar tās tiesību aktiem un procedūrām.
      4.   Moldovas Republika ir atbildīga par visu to prasību izskatīšanu, kas saistītas ar dalību ES krīzes pārvarēšanas operācijā un ko iesniedz tās personāls vai kas attiecas uz tās personālu, un ir atbildīga par jebkuras lietas ierosināšanu, jo īpaši par tiesvedības vai disciplināro procedūru sākšanu, pret jebkuru tās personāla pārstāvi saskaņā ar tās normatīvajiem aktiem.
      5.   Puses vienojas atteikties no visām prasībām, izņemot līgumiskas prasības, vienai pret otru par kaitējumu vai zaudējumiem, kas nodarīti vienai vai otrai Pusei piederošam/tās rīcībā esošam īpašumam, vai šāda īpašuma iznīcināšanu vai par vienas vai otras Puses personāla ievainošanu vai nāves gadījumiem, kas notikuši, pildot to oficiālos pienākumus saistībā ar šajā nolīgumā paredzētajām darbībām, izņemot rupjas nolaidības vai tīša noteikumu pārkāpuma gadījumā.
      6.   Moldovas Republika apņemas sniegt deklarāciju par atteikšanos no prasībām pret jebkuru valsti, kas piedalās ES krīzes pārvarēšanas operācijā, kurā piedalās Moldovas Republika, un apņemas to darīt, parakstot šo nolīgumu.
      7.   Eiropas Savienība apņemas nodrošināt, ka Eiropas Savienības dalībvalstis sniedz deklarāciju par atteikšanos no prasībām attiecībā uz jebkuru turpmāku Moldovas Republikas piedalīšanos ES krīzes pārvarēšanas operācijā, un apņemas to darīt, parakstot šo nolīgumu.
      4. pants
      Klasificēta informācija
      1.   Moldovas Republika veic atbilstīgus pasākumus, lai nodrošinātu klasificētas ES informācijas aizsardzību saskaņā ar Eiropas Savienības Padomes drošības reglamentu, kas ietverts Padomes Lēmumā 2011/292/ES (2011. gada 31. marts) par drošības noteikumiem ES klasificētas informācijas aizsardzībai (1), un saskaņā ar papildu norādēm, ko sniedz kompetentās iestādes, tostarp ES operācijas komandieris attiecībā uz ES krīzes militāras pārvarēšanas operāciju vai ES misijas vadītājs attiecībā uz ES krīzes civilas pārvarēšanas operāciju.
      2.   Ja ES un Moldovas Republika ir noslēgušas nolīgumu par klasificētas informācijas apmaiņas drošības procedūrām, šāda nolīguma noteikumus piemēro saistībā ar ES krīzes pārvarēšanas operāciju.
      II   IEDAĻA

         NOTEIKUMI PAR DALĪBU KRĪZES CIVILAS PĀRVARĒŠANAS OPERĀCIJĀS

      5. pants
      Personāls, ko norīko uz ES krīzes civilas pārvarēšanas operāciju
      1.   Moldovas Republika:

                  a)

                  nodrošina, ka personāls, ko tā norīko uz ES krīzes civilas pārvarēšanas operāciju, veic savus pienākumus saskaņā ar:

                              —

                              Padomes lēmumu un tā turpmākiem grozījumiem, kā minēts 2. panta 1. punktā,

                              —

                              operācijas plānu,

                              —

                              īstenošanas pasākumiem;

                  b)

                  laikus informē ES krīzes civilas pārvarēšanas operācijas misijas vadītāju (turpmāk – “misijas vadītājs”) un Savienības Augsto pārstāvi ārlietās un drošības politikas jautājumos (“AP”) par visām pārmaiņām saistībā ar savu ieguldījumu ES krīzes civilas pārvarēšanas operācijā.

            2.   Kompetenta Moldovas Republikas iestāde personālam, ko norīko ES krīzes civilas pārvarēšanas operācijas darbā, veic medicīnisko pārbaudi, vakcināciju un izsniedz izziņu, kas apliecina dienestam derīgu veselības stāvokli. Personāls, ko norīko ES krīzes civilas pārvarēšanas operācijas darbā, uzrāda minētās izziņas kopiju.
      6. pants
      Komandķēde
      1.   Moldovas Republikas norīkotais personāls veic savus pienākumus un darbojas vienīgi ES krīzes civilas pārvarēšanas operācijas interesēs.
      2.   Viss personāls paliek pilnīgā savas valsts iestāžu pakļautībā.
      3.   Valsts iestādes nodod operatīvo kontroli Eiropas Savienības civilajam operāciju komandierim.
      4.   Civilais operāciju komandieris uzņemas atbildību un īsteno ES krīzes civilas pārvarēšanas operācijas vadību un kontroli stratēģiskā līmenī.
      5.   Misijas vadītājs uzņemas atbildību un īsteno vadību un kontroli vietā, kur tiek veikta ES krīzes civilas pārvarēšanas operācija, un uzņemas organizēt tās ikdienas vadību.
      6.   Moldovas Republikai ir tādas pašas tiesības un pienākumi attiecībā uz operatīvo ikdienas vadību kā Eiropas Savienības dalībvalstīm, kas piedalās operācijā, saskaņā ar 2. panta 1. punktā minētajiem juridiskajiem instrumentiem.
      7.   Misijas vadītājs ir atbildīgs par ES krīzes civilas pārvarēšanas operācijas personāla disciplīnas kontroli. Vajadzības gadījumā attiecīgā valsts iestāde ierosina disciplinārlietu.
      8.   Moldovas Republika ieceļ valsts kontingenta kontaktpunktu (“VKK”), kas pārstāv tās kontingentu operācijas laikā. VKK sniedz misijas vadītājam ziņojumus par attiecīgās valsts jautājumiem un ir atbildīgs par operācijas kontingenta ikdienas disciplīnu.
      9.   Lēmumu izbeigt operāciju pieņem Eiropas Savienība pēc apspriešanās ar Moldovas Republiku, ja Moldovas Republika ES krīzes civilas pārvarēšanas operācijas izbeigšanas dienā joprojām tajā piedalās.
      7. pants
      Finansiālie aspekti
      1.   Neskarot 8. pantu, Moldovas Republika uzņemas visas izmaksas, kas saistītas ar tās dalību operācijā, izņemot tās darbības izdevumus, kā paredzēts operācijas darbības budžetā.
      2.   Ja noticis nāves gadījums, gūti ievainojumi, radīti zaudējumi vai noticis kaitējums fiziskām vai juridiskām personām no valsts(-īm), kurā(-ās) veic operāciju, Moldovas Republika gadījumos, kad ir konstatēta tās atbildība, izmaksā kompensāciju saskaņā ar nosacījumiem, kas paredzēti nolīgumā par misijas statusu, kurš minēts 3. panta 1. punktā.
      8. pants
      Iemaksa darbības budžetā
      1.   Moldovas Republika piedalās ES krīzes civilas pārvarēšanas operācijas budžeta finansēšanā.
      2.   Šādu iemaksu operācijas darbības budžetā aprēķina, pamatojoties uz vienu no turpmāk norādītajām formulām, izvēloties to formulu, kuras summa ir mazāka:

                  a)

                  tā atsauces summas daļa, kas ir proporcionāla Moldovas Republikas NKI attiecībai pret visu to valstu NKI kopsummu, kuras veic iemaksas operācijas darbības budžetā; vai

                  b)

                  tā darbības budžeta atsauces summas daļa, kas ir proporcionāla operācijā iesaistītā Moldovas Republikas personāla locekļu skaita attiecībai pret visu to valstu personāla locekļu skaitu, kuras piedalās operācijā.

            3.   Neatkarīgi no 1. un 2. punkta Moldovas Republika nepiedalās Eiropas Savienības dalībvalstu personāla dienasnaudas finansēšanā.
      4.   Neatkarīgi no 1. punkta Eiropas Savienība principā atbrīvo Moldovas Republiku no finanšu iemaksām konkrētā ES krīzes civilas pārvarēšanas operācijā, ja:

                  a)

                  Eiropas Savienība nolemj, ka Moldovas Republika sniedz svarīgu ieguldījumu, kas ir būtisks faktors operācijas sekmīgai darbībai; vai

                  b)

                  Moldovas Republikas NKI uz vienu iedzīvotāju nepārsniedz jebkuras Eiropas Savienības dalībvalsts NKI uz vienu iedzīvotāju.

            5.   ES krīzes civilas pārvarēšanas operācijas misijas vadītājs un Moldovas Republikas attiecīgās administratīvās iestādes paraksta vienošanos par noteikumiem attiecībā uz Moldovas Republikas iemaksām ES krīzes civilas pārvarēšanas operācijas darbības budžetā. Tajā inter alia ietver noteikumus par:

                  a)

                  attiecīgo summu;

                  b)

                  finanšu ieguldījuma maksāšanas kārtību;

                  c)

                  revīzijas procedūru.

            III   IEDAĻA

         NOTEIKUMI PAR DALĪBU KRĪZES MILITĀRAS PĀRVARĒŠANAS OPERĀCIJĀS

      9. pants
      Dalība ES krīzes militāras pārvarēšanas operācijās
      1.   Moldovas Republika nodrošina to, ka tās bruņotie spēki un personāls, kas piedalās ES krīzes militāras pārvarēšanas operācijā, veic savus pienākumus saskaņā ar:

                  a)

                  Padomes lēmumu un tā turpmākiem grozījumiem, kā minēts 2. panta 1. punktā;

                  b)

                  operācijas plānu;

                  c)

                  īstenošanas pasākumiem.

            2.   Moldovas Republikas norīkotais personāls veic pienākumus un darbojas vienīgi ES krīzes militāras pārvarēšanas operācijas interesēs.
      3.   Moldovas Republika laikus informē ES operācijas komandieri par jebkurām pārmaiņām attiecībā uz savu dalību operācijā.
      10. pants
      Komandķēde
      1.   Visi bruņotie spēki un personāls, kas piedalās ES krīzes militāras pārvarēšanas operācijā, paliek pilnīgā savas valsts iestāžu pakļautībā.
      2.   Valsts iestādes nodod savu bruņoto spēku un personāla operatīvo un taktisko vadību un/vai kontroli ES operācijas komandierim, kurš ir tiesīgs savas pilnvaras deleģēt.
      3.   Moldovas Republikai ir tādas pašas tiesības un pienākumi attiecībā uz operatīvo ikdienas vadību kā Eiropas Savienības dalībvalstīm, kas piedalās operācijā.
      4.   ES operācijas komandieris pēc apspriešanās ar Moldovas Republiku var jebkurā laikā pieprasīt Moldovas Republikas dalības atsaukšanu.
      5.   Moldovas Republika ieceļ vecāko militāro pārstāvi (“VMP”), kas pārstāv tās kontingentu ES krīzes militāras pārvarēšanas operācijā. VMP apspriežas ar ES spēku komandieri par visiem jautājumiem, kas skar operāciju, un ir atbildīgs par Moldovas Republikas kontingenta ikdienas disciplīnu.
      11. pants
      Finansiālie aspekti
      1.   Neskarot šā nolīguma 12. pantu, Moldovas Republika uzņemas visas izmaksas, kas saistītas ar tās dalību operācijā, izņemot tās izmaksas, ko sedz no kopējā finansējuma, kā paredzēts 2. panta 1. punktā minētajos juridiskajos instrumentos, kā arī Padomes Lēmumā 2011/871/KĀDP (2011. gada 19. decembris), ar ko izveido mehānismu tādu Eiropas Savienības operāciju kopējo izmaksu finansēšanas pārvaldībai, kuras skar militārus vai aizsardzības aspektus (Athena) (2).
      2.   Ja noticis nāves gadījums, gūti ievainojumi, radīti zaudējumi vai noticis kaitējums fiziskām vai juridiskām personām no valsts(-īm), kurā(-ās) veic operāciju, Moldovas Republika gadījumos, kad ir konstatēta tās atbildība, izmaksā kompensāciju saskaņā ar nosacījumiem, kas paredzēti piemērojamā nolīgumā par spēku statusu, kas minēts 3. panta 1. punktā.
      12. pants
      Iemaksa kopējo izmaksu finansējumā
      1.   Moldovas Republika piedalās ES krīzes militāras pārvarēšanas operācijas kopējo izmaksu finansēšanā.
      2.   Šādu iemaksu kopējās izmaksās aprēķina, pamatojoties uz vienu no turpmāk norādītajām divām formulām, izvēloties to formulu, kuras summa ir mazāka:

                  a)

                  tā kopējo izmaksu daļa, kas ir proporcionāla Moldovas Republikas NKI attiecībai pret visu to valstu NKI kopsummu, kuras veic iemaksas operācijas kopējās izmaksās; vai

                  b)

                  tā kopējo izmaksu daļa, kas ir proporcionāla operācijā iesaistītā Moldovas Republikas personāla locekļu skaita attiecībai pret visu to valstu personāla locekļu skaitu, kuras piedalās operācijā.

            Ja izmanto šā punkta pirmās daļas b) apakšpunktā minēto formulu un ja Moldovas Republika nosūta personālu tikai uz operācijas vai bruņoto spēku štābu, izmanto tās personāla locekļu skaita attiecību pret attiecīgā štāba personāla locekļu kopskaitu. Pārējos gadījumos izmanto visu Moldovas Republikas nosūtītā personāla locekļu skaita attiecību pret visa operācijas personāla locekļu kopskaitu.
      3.   Neatkarīgi no 1. punkta Eiropas Savienība principā atbrīvo Moldovas Republiku no iemaksām kopējo izmaksu finansēšanā konkrētā ES krīzes militāras pārvarēšanas operācijā, ja:

                  a)

                  Eiropas Savienība nolemj, ka Moldovas Republika sniedz svarīgu ieguldījumu līdzekļos un/vai spējās, kas ir būtiski faktori operācijas sekmīgai darbībai; vai

                  b)

                  Moldovas Republikas NKI uz vienu iedzīvotāju nepārsniedz jebkuras Eiropas Savienības dalībvalsts NKI uz vienu iedzīvotāju.

            4.   Moldovas Republikas kompetentās administratīvās iestādes noslēdz vienošanos ar administratoru, kas paredzēts Padomes Lēmumā 2011/871/KĀDP. Tajā, inter alia, ietver noteikumus par:

                  a)

                  attiecīgo summu;

                  b)

                  finanšu ieguldījuma maksāšanas kārtību;

                  c)

                  revīzijas procedūru.

            IV   IEDAĻA

         NOBEIGUMA NOTEIKUMI

      13. pants
      Nolīguma īstenošanas pasākumi
      Neskarot 8. panta 5. punktu un 12. panta 4. punktu, ES attiecīgās iestādes un Moldovas Republikas attiecīgās iestādes vienojas par tehniskiem un administratīviem pasākumiem, kas vajadzīgi, lai īstenotu šo nolīgumu.
      14. pants
      Noteikumu neievērošana
      Ja kāda no Pusēm neievēro savas saistības, kas noteiktas šajā nolīgumā, otrai Pusei ir tiesības izbeigt šā nolīguma darbību, par to rakstiski paziņojot vienu mēnesi iepriekš.
      15. pants
      Domstarpību izšķiršana
      Domstarpības par šā nolīguma interpretāciju vai piemērošanu Puses izšķir ar diplomātiskiem līdzekļiem.
      16. pants
      Stāšanās spēkā
      1.   Šis nolīgums stājas spēkā pirmā mēneša pirmajā dienā pēc tam, kad Puses paziņojušas viena otrai par to, ka ir pabeigtas iekšējās juridiskās procedūras, kas vajadzīgas, lai tas stātos spēkā.
      2.   Šo nolīgumu regulāri pārskata.
      3.   Šo nolīgumu var grozīt, pamatojoties uz Pušu savstarpēju rakstisku vienošanos. Grozījumi stājas spēkā saskaņā ar 1. punktā minēto procedūru.
      4.   Šo nolīgumu kāda no Pusēm var denonsēt, iesniedzot rakstisku denonsēšanas paziņojumu otrai Pusei. Šāda denonsēšana stājas spēkā sešus mēnešus pēc tam, kad otra Puse ir saņēmusi paziņojumu par denonsēšanu.

         Briselē, divi tūkstoši divpadsmitā gada trīspadsmitajā decembrī, angļu valodā divās kopijās.

               Eiropas Savienības vārdā –

               Moldovas Republikas vārdā –

         (1)  OV L 141, 27.5.2011., 17. lpp.

         (2)  OV L 343, 23.12.2011., 35. lpp.

         DEKLARĀCIJU TEKSTS

            ES dalībvalstu teksts:

         “ES dalībvalstis, kas piemēro ES Padomes lēmumu par ES krīzes pārvarēšanas operāciju, kurā piedalās Moldovas Republika, centīsies, ciktāl pieļauj to iekšējā tiesību sistēma, cik vien iespējams atteikties no prasībām pret Moldovas Republiku to personāla ievainošanas, nāves gadījumā vai gadījumā, ja tām ir radīti zaudējumi vai bojāts to īpašums, ko izmanto ES krīzes pārvarēšanas operācijas darbībai, ja šāds ievainojums, nāve, zaudējums vai bojājums:

                     —

                     radies Moldovas Republikas personāla darbības dēļ, pildot pienākumus saistībā ar ES krīzes pārvarēšanas operāciju, izņemot rupjas nolaidības vai tīša noteikumu pārkāpuma gadījumā,

                     —

                     vai radies, izmantojot jebkādu īpašumu, kas pieder Moldovas Republikai, ja šis īpašums ir izmantots saistībā ar operāciju, izņemot gadījumus, kad ES krīzes pārvarēšanas operācijas Moldovas Republikas personāls, kas izmanto šo īpašumu, ir vainojams rupjā nolaidībā vai tīšā noteikumu pārkāpumā.”

            Moldovas Republikas teksts:

         “Moldovas Republika, tai piemērojot ES Padomes lēmumu par ES krīzes pārvarēšanas operāciju, centīsies, ciktāl pieļauj tās iekšējā tiesību sistēma, cik vien iespējams atteikties no prasībām pret jebkuru citu valsti, kas piedalās ES krīzes pārvarēšanas operācijā, Moldovas Republikas personāla ievainošanas, nāves gadījumā vai gadījumā, ja tai ir radīti zaudējumi vai bojāts tās īpašums, ko izmanto ES krīzes pārvarēšanas operācijas darbībai, ja šāds ievainojums, nāve, zaudējums vai bojājums:

                     —

                     radies personāla darbības dēļ, pildot pienākumus saistībā ar ES krīzes vadības operāciju, izņemot rupjas nolaidības vai tīša noteikumu pārkāpuma gadījumā, vai

                     —

                     radies, izmantojot jebkādu īpašumu, kas pieder valstīm, kuras piedalās ES krīzes pārvarēšanas operācijā, ja šis īpašums ir izmantots saistībā ar operāciju, izņemot gadījumus, kad ES krīzes pārvarēšanas operācijas personāls, kas izmanto šo īpašumu, ir vainojams rupjā nolaidībā vai tīšā noteikumu pārkāpumā.”


title: 2014/549/ES, Euratom: Eiropas Parlamenta Lēmums ( 2014. gada 3. aprīlis ) par Pētniecības izpildaģentūras 2012. finanšu gada budžeta izpildes apstiprināšanu

text:
               5.9.2014

               LV

               Eiropas Savienības Oficiālais Vēstnesis

               L 266/110

         EIROPAS PARLAMENTA LĒMUMS
   (2014. gada 3. aprīlis)
   par Pētniecības izpildaģentūras 2012. finanšu gada budžeta izpildes apstiprināšanu
   (2014/549/ES, Euratom)
   EIROPAS PARLAMENTS,

               —

               ņemot vērā Eiropas Savienības 2012. finanšu gada vispārējo budžetu (1),

               —

               ņemot vērā Eiropas Savienības konsolidētos pārskatus par 2012. finanšu gadu (COM(2013) 570 – C7-0273/2013) (2),

               —

               ņemot vērā Pētniecības izpildaģentūras galīgos pārskatus par 2012. finanšu gadu,

               —

               ņemot vērā Komisijas ziņojumu par turpmāko rīcību attiecībā uz 2011. finanšu gada budžeta izpildes apstiprināšanu (COM(2013) 668) un Komisijas dienestu darba dokumentus, kas pievienoti šim ziņojumam (SWD(2013) 348) un SWD(2013) 349),

               —

               ņemot vērā Komisijas ziņojumu par Savienības finanšu novērtējumu, pamatojoties uz sasniegtajiem rezultātiem (COM(2013) 461), un Komisijas dienestu darba dokumentus, kas pievienoti šim ziņojumam (SWD(2013) 228 un SWD(2013) 229),

               —

               ņemot vērā Komisijas gada ziņojumu budžeta izpildes apstiprinātājiestādei par 2012. gadā veiktajām iekšējām revīzijām (COM(2013) 606) un Komisijas dienestu darba dokumentu, kas pievienots šim ziņojumam (SWD(2013) 314),

               —

               ņemot vērā Revīzijas palātas ziņojumu par Pētniecības izpildaģentūras 2012. finanšu gada pārskatiem ar Aģentūras atbildēm (3),

               —

               ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), kuru Revīzijas palāta sniegusi par 2012. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2014. gada 18. februāra ieteikumu par apstiprinājumu, ko sniedz izpildaģentūrām par 2012. finanšu gada budžeta izpildi (05850/2014 – C7-0049/2014),

               —

               ņemot vērā Līguma par Eiropas Savienības darbību 317., 318. un 319. pantu un Eiropas Atomenerģijas kopienas dibināšanas līguma 106.a pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 55., 145., 146. un 147. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 62., 164., 165. un 166. pantu,

               —

               ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (7), un jo īpaši tās 14. panta 3. punktu,

               —

               ņemot vērā Komisijas 2004. gada 21. septembra Regulu (EK) Nr. 1653/2004 par finanšu tipa regulu izpildu aģentūrām, piemērojot Padomes Regulu (EK) Nr. 58/2003 par atsevišķu uzdevumu izpildu aģentūru statūtiem attiecībā uz Kopienas programmu pārvaldi (8), un jo īpaši tās 66. panta pirmo un otro daļu,

               —

               ņemot vērā Komisijas 2007. gada 14. decembra Lēmumu 2008/46/EK par Pētniecības izpildaģentūras izveidi, lai pārvaldītu dažas pētniecības jomas Kopienas īpašajā programmā “Cilvēki”, “Iespējas” un “Sadarbība”, piemērojot Padomes Regulu (EK) Nr. 58/2003 (9),

               —

               ņemot vērā Komisijas 2013. gada 13. decembra Īstenošanas lēmumu 2013/778/ES, ar ko izveido Pētniecības izpildaģentūru un atceļ Lēmumu 2008/46/EK (10),

               —

               ņemot vērā Reglamenta 76. pantu un VI pielikumu,

               —

               ņemot vērā Budžeta kontroles komitejas ziņojumu un citu attiecīgo komiteju atzinumus (A7-0242/2014),

               A.

               tā kā saskaņā ar Līguma par Eiropas Savienību 17. panta 1. punktu Komisija uzņemas atbildību par budžeta izpildi un programmu pārvaldību un saskaņā ar Līguma par Eiropas Savienības darbību 317. pantu budžeta izpildi veic sadarbībā ar dalībvalstīm un ievērojot pareizas finanšu pārvaldības principu,

               1.

               sniedz Pētniecības izpildaģentūras direktoram apstiprinājumu par Aģentūras 2012. finanšu gada budžeta izpildi;

               2.

               izklāsta savus konstatējumus rezolūcijā, kas ir neatņemama daļa no lēmumiem par Eiropas Savienības 2012. finanšu gada vispārējā budžeta izpildes apstiprināšanu, III iedaļa – Komisija un izpildaģentūras;

               3.

               uzdod priekšsēdētājam šo lēmumu, lēmumu par Eiropas Savienības 2012. finanšu gada vispārējā budžeta izpildes apstiprināšanu, III iedaļa – Komisija, kā arī rezolūciju, kas ir neatņemama šo lēmumu daļa, nosūtīt Pētniecības izpildaģentūras direktoram, Padomei, Komisijai, Eiropas Savienības Tiesai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV L 56, 29.2.2012.

      (2)  OV C 334, 15.11.2013., 1. lpp.

      (3)  OV C 365, 13.12.2013., 283. lpp.

      (4)  OV C 331, 14.11.2013., 10. lpp.

      (5)  OV L 248, 16.9.2002., 1. lpp.

      (6)  OV L 298, 26.10.2012., 1. lpp.

      (7)  OV L 11, 16.1.2003., 1. lpp.

      (8)  OV L 297, 22.9.2004., 6. lpp.

      (9)  OV L 11, 15.1.2008., 9. lpp.

      (10)  OV L 346, 20.12.2013., 54. lpp.


title: Eiropas Parlamenta Lēmums (ES, Euratom) 2015/1682 (2015. gada 29. aprīlis) par Euratom Apgādes aģentūras 2013. finanšu gada pārskatu apstiprināšanu

text:
               30.9.2015

               LV

               Eiropas Savienības Oficiālais Vēstnesis

               L 255/327

      EIROPAS PARLAMENTA LĒMUMS (ES, EURATOM) 2015/1682
      (2015. gada 29. aprīlis)
      par Euratom Apgādes aģentūras 2013. finanšu gada pārskatu apstiprināšanu
      EIROPAS PARLAMENTS,

                  —

                  ņemot vērā Euratom Apgādes aģentūras 2013. finanšu gada galīgos pārskatus,

                  —

                  ņemot vērā Revīzijas palātas ziņojumu par Euratom Apgādes aģentūras 2013. finanšu gada pārskatiem un Aģentūras atbildes (1),

                  —

                  ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2013. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Padomes 2015. gada 17. februāra ieteikumu par apstiprinājumu, ko sniedz Aģentūrai par 2013. finanšu gada budžeta izpildi (05304/2015 – C8-0054/2015),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Eiropas Atomenerģijas kopienas dibināšanas līguma 106.a pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 1. panta 2. punktu,

                  —

                  ņemot vērā Padomes 2008. gada 12. februāra Lēmumu Nr. 2008/114/EK, Euratom, ar ko nosaka Euratom Apgādes aģentūras statūtus, (4) un jo īpaši tā pielikuma 8. panta 9. punktu,

                  —

                  ņemot vērā Reglamenta 94. pantu un V pielikumu,

                  —

                  ņemot vērā Budžeta kontroles komitejas ziņojumu (A8-0119/2015),

         1.

            konstatē, ka Euratom Apgādes aģentūras gada galīgie pārskati ir tādi, kā norādīts Revīzijas palātas ziņojuma pielikumā;

         2.

            apstiprina Euratom Apgādes aģentūras 2013. finanšu gada pārskatus;

         3.

            uzdod priekšsēdētājam šo lēmumu nosūtīt Euratom Apgādes aģentūras ģenerāldirektoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Martin SCHULZ

               Ģenerālsekretārs

            Klaus WELLE

         (1)  OV C 442, 10.12.2014., 267. lpp.

         (2)  Skatīt 1. zemsvītras piezīmi.

         (3)  OV L 298, 26.10.2012., 1. lpp.

         (4)  OV L 41, 15.2.2008., 15. lpp.


title: Padomes Lēmums (1996. gada 11. jūnijs) par 8. panta īstenošanu Nolīgumā vēstuļu apmaiņu veidā starp Eiropas Ekonomikas kopienu un Andoras Firstisti

text:
Svarīgs juridisks paziņojums

|

31996D0366

Oficiālais Vēstnesis L 145 , 19/06/1996 Lpp. 0016 - 0016

		Padomes Lēmums(1996. gada 11. jūnijs)par 8. panta īstenošanu Nolīgumā vēstuļu apmaiņu veidā starp Eiropas Ekonomikas kopienu un Andoras Firstisti(96/366/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 113. pantu,ņemot vērā Komisijas priekšlikumu,tā kā 8. panta 1. punkta a) apakšpunkts 1990. gada 28. jūnijā Luksemburgā parakstītajā Nolīgumā vēstuļu apmaiņas veidā starp Eiropas Ekonomikas kopienu un Andoras Firstisti [1] noteic, ka piecus gadus un turpmāk, ja netiek panākta vienošanās saskaņā ar 1. punkta b) apakšpunktu, Andoras Firstiste, rīkojoties Andoras Firstistes vārdā un interesēs, pilnvaro Kopienu ievest preces, kas sūtītas no trešām valstīm uz Andoras Firstisti brīvai apgrozībai;tā kā 8. panta 1. punkta b) apakšpunkts noteic, ka minētā perioda beigās, ievērojot minētā nolīguma 20. pantu, Andoras Firstiste, līgumslēdzējām pusēm vienojoties, var realizēt tiesības laist preces brīvā apgrozībā;tā kā Andoras Firstiste ir lūgusi realizēt šādas tiesības laist preces brīvā apgrozībā;tā kā 1995. gada 30. oktobra paziņojumā Padome piekrita Andoras Firstistes lūgumam realizēt minētās tiesības;tā kā Padomes uzdevums ir izveidot Kopienas kā līgumslēdzējas puses oficiālo nostāju;tā kā ir jāatvēl laiks minēto tiesību realizēšanas sagatavošanai,IR PIEŅĒMUSI ŠO LĒMUMU.Vienīgais pantsNo 1996. gada 1. jūlija Eiropas Kopiena, rīkojoties Andoras Firstistes vārdā un interesēs, pārtrauc nodrošināt no trešām valstīm uz Andoras Firstisti sūtīto preču laišanu brīvā apgrozībā.Luksemburgā, 1996. gada 11. jūnijāPadomes vārdā —priekšsēdētājsW. Veltroni[1] OV L 374, 31.12.1990., 16. lpp.--------------------------------------------------


title: 2014/337/ES: Eiropas Centrālās bankas Lēmums ( 2014. gada 5. jūnijs ) attiecībā uz atlīdzību par noguldījumiem, atlikumiem un virsrezervju turējumiem (ECB/2014/23)

text:
               7.6.2014

               LV

               Eiropas Savienības Oficiālais Vēstnesis

               L 168/115

         EIROPAS CENTRĀLĀS BANKAS LĒMUMS
   (2014. gada 5. jūnijs)
   attiecībā uz atlīdzību par noguldījumiem, atlikumiem un virsrezervju turējumiem

      (ECB/2014/23)

      (2014/337/ES)

   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 127. panta 2. punkta pirmo un ceturto ievilkumu,
   ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 3.1. panta pirmo un ceturto ievilkumu un 17., 18. un 22. pantu,
   ņemot vērā Pamatnostādni ECB/2011/14 (2011. gada 20. septembris) par Eurosistēmas monetārās politikas instrumentiem un procedūrām (1),
   ņemot vērā Pamatnostādni ECB/2012/27 (2012. gada 5. decembris) par Eiropas automatizēto reālā laika bruto norēķinu sistēmu (TARGET2) (2),
   ņemot vērā Pamatnostādni ECB/2014/9 (2014. gada 20. februāris) par nacionālo centrālo banku iekšzemes aktīvu un pasīvu pārvaldības operācijām (3),
   tā kā:

               (1)

               ECB Padome var dažkārt nolemt samazināt noguldījumu iespējas likmi, nosakot to zemāku par nulle procentu.

               (2)

               Gadījumā, ja noguldījumu iespējas likme tiek samazināta, attiecīgi ir nepieciešams pielāgot noteikumus, kas attiecas uz atlīdzību par noguldījumiem, atlikumiem un virsrezervju turējumiem saskaņā ar Pamatnostādnēm ECB/2011/14, ECB/2012/27 un ECB/2014/9,

         IR PIEŅĒMUSI ŠO LĒMUMU.
   1. pants
   Atlīdzība par noguldījumiem
   Pamatnostādnes ECB/2011/14 I pielikumā minētā atlīdzība, kas attiecas uz noguldījumu ar noteiktu termiņu piesaisti un noguldījumu iespēju, var būt ar a) pozitīvu procentu likmi; b) nulle procenta likmi; vai c) negatīvu procentu likmi. Negatīva procentu likme nozīmē noguldītāja maksājuma pienākumu pret atbilstošo Eurosistēmas centrālo banku, tostarp šīs Eurosistēmas centrālās bankas tiesības attiecīgi debitēt darījuma partnera noguldījuma kontu.
   2. pants
   Atlīdzība par virsrezervju turējumiem
   Rezervju turējumus, kas pārsniedz nepieciešamās obligātās rezerves, atlīdzina, piemērojot nulle procenta likmi vai noguldījumu iespējas likmi – atkarībā no tā, kura ir zemāka.
   3. pants
   Atlīdzība par atlikumiem TARGET2

   Par maksājumu moduļa kontiem un to subkontiem atlīdzību nosaka, vai nu piemērojot nulle procenta likmi, vai noguldījumu iespējas likmi – atkarībā no tā, kura no tām ir zemāka, izņemot gadījumus, ja tos izmanto obligāto rezervju turēšanai.
   4. pants
   Atlīdzība par valdības noguldījumiem
   1.   Jebkurā kalendārajā dienā par noguldījumiem uz nakti un termiņnoguldījumiem, ko visas valdības veic NCB, kuru kopsumma pārsniedz lielāko no tālāk minētajiem lielumiem: a) 200 milj. euro vai b) 0,04 % no tās dalībvalsts iekšzemes kopprodukta, kurā atrodas NCB, tiek maksāta nulle procenta likme. Ja noguldījumu iespējas likme šajā dienā ir negatīva, tad piemēro procentu likmi, kas nav augstāka par noguldījumu iespējas likmi. Negatīva procentu likme nozīmē noguldītāja maksājuma pienākumu pret attiecīgo NCB, tostarp šīs NCB tiesības attiecīgi debitēt atbilstošo valdības noguldījumu kontu.
   2.   Šā panta 1. punktu a) piemēro vienīgi pēc tam, kad ECB Padome nolemj noteikt noguldījumu iespējas likmi zem nulle procenta, un b) lasa kopsakarā ar Pamatnostādnes ECB/2014/9 5. panta 3. punktu un 11. pantu, ar nosacījumu, ka Pamatnostādnes ECB/2014/9 11. pantu piemēro vienīgi attiecībā uz atlikumu un NCB turēto termiņnoguldījumu atlikušo piemērojamo termiņu tajā kalendārajā dienā, kas ir pirms dienas, kurā ECB Padome nolemj pazemināt noguldījumu iespējas likmi zem nulle procenta.
   3.   Valdības noguldījumiem, kas ir saistīti ar Eiropas Savienību/Starptautisko Valūtas fondu un ar citām salīdzināmām finansiāla atbalsta programmām un kas tiek turēti kontos NCB, piemēro Pamatnostādnes ECB/2014/9 5. panta 1. punktā noteiktās atlīdzības likmes vai nulle procenta likmi – atkarībā no tā, kura ir augstāka, bet tos neiekļauj aprēķinā saistībā ar 1. punktā minēto maksimālo robežu.
   5. pants
   Atlīdzība par atsevišķiem ECB turētiem noguldījumiem
   Par kontiem, ko ECB tur saskaņā ar Lēmumu ECB/2003/14 (4), Lēmumu ECB/2010/31 (5) un Lēmumu ECB/2010/17 (6), turpina maksāt atlīdzību, piemērojot noguldījumu iespējas likmi. Tomēr gadījumos, kad noguldījumus tiek prasīts turēt minētajos kontos pirms termiņa, kurā ir nepieciešams veikt maksājumu saskaņā ar juridiskajiem vai līgumiskajiem noteikumiem, kurus piemēro attiecīgajai iespējai, par šādiem noguldījumiem atlīdzību veic attiecībā uz minēto pirmstermiņa periodu, piemērojot noguldījumu iespējas likmi vai nulle procenta likmi – atkarībā no tā, kura ir augstāka.
   6. pants
   Stāšanās spēkā
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Frankfurtē pie Mainas, 2014. gada 5. jūnijā

            ECB prezidents

         Mario DRAGHI

      (1)  OV L 331, 14.12.2011., 1. lpp.

      (2)  OV L 30, 30.1.2013., 1. lpp.

      (3)  OV L 159, 28.5.2014., 56. lpp.

      (4)  Lēmums ECB/2003/14 (2003. gada 7. novembris) par to aizņēmuma un aizdevuma operāciju administrēšanu, ko Eiropas Kopiena veic, īstenojot vidēja termiņa finanšu palīdzības sistēmu (OV L 297, 15.11.2003., 35. lpp.).

      (5)  Lēmums ECB/2010/31 (2010. gada 20. decembris) par kontu atvēršanu tādu maksājumu apstrādei, kas saistīti ar EFSF aizdevumiem dalībvalstīm, kuru valūta ir euro (OV L 10, 14.1.2011., 7. lpp.).

      (6)  Lēmums ECB/2010/17 (2010. gada 14. oktobris) par Eiropas finanšu stabilizācijas mehānisma ietvaros veikto Savienības aizņemšanās un aizdošanas darbību pārvaldību (OV L 275, 20.10.2010., 10. lpp.).


title: 2008/885/EK: Padomes Lēmums ( 2008. gada 20. novembris ), ar ko ieceļ amatā deviņus Reģionu komitejas locekļus un vienpadsmit locekļa aizstājējus no Rumānijas

text:
               27.11.2008

               LV

               Eiropas Savienības Oficiālais Vēstnesis

               L 317/14

      PADOMES LĒMUMS

   (2008. gada 20. novembris),
   ar ko ieceļ amatā deviņus Reģionu komitejas locekļus un vienpadsmit locekļa aizstājējus no Rumānijas
   (2008/885/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Rumānijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus (1). Padome 2007. gada 1. janvārī pieņēma Lēmumu 2007/6/EK, ar ko ieceļ Reģionu komitejas locekļus un locekļu aizstājējus no Bulgārijas un Rumānijas (2).

               (2)

               Tā kā ir beidzies Emil CALOTĂ kunga, Serghei Florin ANGHEL kunga, Doru Laurian BĂDULESCU kunga, Jenel COPILĂU kunga, János DEMETER kunga, Ileana Viorica ION kundzes, Gheorghe BACIU kunga, Adriean VIDEANU kunga un Liviu Nicolae DRAGNEA kunga pilnvaru termiņš, ir atbrīvojušās deviņas Reģionu komitejas locekļu amata vietas.

               (3)

               Tā kā ir beidzies Lucian FLAIȘER kunga, Corneliu BICHINEȚ kunga, Dan Mihai GROZA kunga, Ion OPRESCU kunga, Răducu George FILIPESCU kunga, Edita Emöke LOKODI kundzes, Tudor PENDIUC kunga, Nicușor Daniel CONSTANTINESCU kunga, Dumitru Teodor BANCIU kunga, Alexandru CORCODEL kunga un Dragoș BENEA kunga pilnvaru termiņš, ir atbrīvojušās vienpadsmit komitejas locekļa aizstājēju vietas,

         IR NOLĒMUSI ŠĀDI.
   1. pants
   Ar šo uz atlikušo amata pilnvaru laiku līdz 2010. gada 25. janvārim Reģionu komitejā ir iecelti šādi:

               a)

               komitejas locekļi:

                           —

                              Mircea COSMA kungs, președintele Consiliului Județean Prahova,

                           —

                              Răducu George FILIPESCU kungs, președintele Consiliului Județean Călărași,

                           —

                              Edita Emöke LOKODI kundze, președintele Consiliului Județean Mureș,

                           —

                              Gheorghe BUNEA STANCU kungs, președintele Consiliului Județean Brăila,

                           —

                              Ion PRIOTEASA kungs, președintele Consiliului Județean Dolj,

                           —

                              Tudor PENDIUC kungs, primarul municipiului Pitești,

                           —

                              Gheorghe FALCĂ kungs, primarul municipiului Arad,

                           —

                              Decebal ARNĂUTU kungs, primarul orașului Târgu-Neamț,

                           —

                              Vasile SAVA kungs, primarul orașului Țăndărei;

               b)

               komitejas locekļa aizstājēji:

                           —

                              Silvian CIUPERCĂ kungs, președintele Consiliului Județean Ialomița,

                           —

                              Mircea Ioan MOLOȚ kungs, președintele Consiliului Județean Hunedoara,

                           —

                              Árpád Szabolcs CSEHI kungs, președintele Consiliului Județean Satu-Mare,

                           —

                              Liviu Nicolae DRAGNEA kungs, președintele Consiliului Județean Teleorman,

                           —

                              Gheorghe FLUTUR kungs, președintele Consiliului Județean Suceava,

                           —

                              Marian OPRIȘAN kungs, președintele Consiliului Județean Vrancea,

                           —

                              Gheorghe NICHITA kungs, primarul municipiului Iași,

                           —

                              George SCRIPCARU kungs, primarul municipiului Brașov,

                           —

                              Péter FERENC kungs, primarul orașului Sovata,

                           —

                              Mariana MIRCEA kundze, primarul orașului Cernavodă,

                           —

                              Adrian Ovidiu TEBAN kungs, primarul orașului Cugir.

         2. pants
   Šis lēmums stājas spēkā tā pieņemšanas dienā.

      Briselē, 2008. gada 20. novembrī

            Padomes vārdā —

            priekšsēdētājs

         B. LAPORTE

      (1)  OV L 56, 25.2.2006., 75. lpp.

      (2)  OV L 1, 4.1.2007., 13. lpp.


title: Padomes Lēmums (ES) 2016/1749 (2016. gada 17. jūnijs) par to, lai Eiropas Savienības vārdā noslēgtu Pasaules Veselības organizācijas Pamatkonvencijas par tabakas kontroli Protokolu par tabakas izstrādājumu nelikumīgas tirdzniecības novēršanu, izņemot tā noteikumus, kuri ir Līguma par Eiropas Savienības darbību trešās daļas V sadaļas darbības jomā

text:
               1.10.2016

               LV

               Eiropas Savienības Oficiālais Vēstnesis

               L 268/1

         PADOMES LĒMUMS (ES) 2016/1749
   (2016. gada 17. jūnijs)
   par to, lai Eiropas Savienības vārdā noslēgtu Pasaules Veselības organizācijas Pamatkonvencijas par tabakas kontroli Protokolu par tabakas izstrādājumu nelikumīgas tirdzniecības novēršanu, izņemot tā noteikumus, kuri ir Līguma par Eiropas Savienības darbību trešās daļas V sadaļas darbības jomā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 33., 113., 114. un 207. pantu saistībā ar tā 218. panta 6. punkta a) apakšpunktu un 218. panta 8. punkta otro daļu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Pasaules Veselības organizācijas (PVO) Pamatkonvencijas par tabakas kontroli (PKTK) noslēgšana Kopienas vārdā tika apstiprināta ar Padomes Lēmumu 2004/513/EK (1).

               (2)

               Saskaņā ar Padomes Lēmumiem 2013/744/ES (2) un 2013/745/ES (3) PVO PKTK Protokolu par tabakas izstrādājumu nelikumīgas tirdzniecības novēršanu (“protokols”) parakstīja 2013. gada 20. decembrī, paredzot tā noslēgšanu vēlāk.

               (3)

               Protokols ir svarīgs ieguldījums starptautiskajos centienos novērst visus tabakas izstrādājumu nelikumīgās tirdzniecības veidus un tādējādi apkarot izvairīšanos no nodokļu un muitas nodevu saistībām, un mazināt tabakas izstrādājumu piedāvājumu saskaņā ar PVO PKTK 15. pantu. Protokols arī veicina tabakas izstrādājumu iekšējā tirgus sekmīgu darbību, vienlaikus nodrošinot augstu sabiedrības veselības līmeni.

               (4)

               Savienībai ir ekskluzīva kompetence attiecībā uz virkni protokola noteikumu, kuri ir Savienības kopējās tirdzniecības politikas darbības jomā vai jomās, kurās Savienība ir pieņēmusi kopīgus noteikumus (4). Protokols var ietekmēt šādus kopīgos noteikumus vai mainīt to darbības jomu. Tādēļ protokols būtu jāapstiprina Savienības vārdā attiecībā uz jautājumiem, kas ir Savienības kompetencē, tikai tiktāl, ciktāl protokols var skart šos kopīgos noteikumus vai mainīt to darbības jomu.

               (5)

               Noslēdzot protokolu, Savienība neīstenos dalīto kompetenci, tādēļ dalībvalstis saglabā savu kompetenci tajās protokola aptvertajās jomās, kas neietekmē kopīgus noteikumus vai negroza šādu kopīgo noteikumu darbības jomu.

               (6)

               Protokola 14., 16., 26., 29. un 30. pants attiecas uz tiesu iestāžu sadarbību krimināllietās un noziedzīgu nodarījumu definēšanu, un tāpēc tie ir Līguma par Eiropas Savienības darbību trešās daļas V sadaļas darbības jomā. Uz minētajiem noteikumiem attiecas Padomes Lēmums (ES) 2016/1750 (5), kas pieņemts līdztekus šim lēmumam.

               (7)

               Protokols būtu jāapstiprina attiecībā uz jautājumiem, kas ir Savienības kompetencē,

         IR PIEŅĒMUSI ŠO LĒMUMU.
   1. pants
   Ar šo Savienības vārdā apstiprina PVO Pamatkonvencijas par tabakas kontroli Protokolu par tabakas izstrādājumu nelikumīgas tirdzniecības novēršanu, izņemot tā noteikumus, kuri ir Līguma par Eiropas Savienības darbību trešās daļas V sadaļas darbības jomā, jo īpaši 14., 16., 26., 29. un 30. pantu.
   Protokola teksts ir pievienots šim lēmumam.
   2. pants
   Padomes priekšsēdētājs norīko personu vai personas, kas ir tiesīgas Savienības vārdā deponēt:

               a)

               protokola 44. panta 1. punktā paredzēto instrumentu;

               b)

               šā lēmuma pielikumā izklāstīto deklarāciju par kompetencēm saskaņā ar protokola 44. panta 3. punktu.

         3. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Luksemburgā, 2016. gada 17. jūnijā

            Padomes vārdā –

            priekšsēdētājs

         J.R.V.A. DIJSSELBLOEM

      (1)  Padomes Lēmums 2004/513/EK (2004. gada 2. jūnijs) attiecībā uz PVO Pamatkonvencijas par tabakas kontroli noslēgšanu (OV L 213, 15.6.2004., 8. lpp.).

      (2)  Padomes Lēmums 2013/744/ES (2013. gada 9. decembris) par to, lai Eiropas Savienības vārdā parakstītu Protokolu par tabakas izstrādājumu nelikumīgas tirdzniecības novēršanu Pasaules Veselības organizācijas Pamatkonvencijai par tabakas kontroli attiecībā uz tā noteikumiem par saistībām tiesu iestāžu sadarbībai krimināllietās, noziedzīgu nodarījumu definēšanu un policijas sadarbību (OV L 333, 12.12.2013., 73. lpp.).

      (3)  Padomes Lēmums 2013/745/ES (2013. gada 9. decembris) par to, lai Eiropas Savienības vārdā parakstītu Protokolu par tabakas izstrādājumu nelikumīgas tirdzniecības novēršanu Pasaules Veselības organizācijas Pamatkonvencijai par tabakas kontroli, izņemot tā noteikumus par saistībām tiesu iestāžu sadarbībai krimināllietās, noziedzīgu nodarījumu definēšanu un policijas sadarbību (OV L 333, 12.12.2013., 75. lpp.).

      (4)  Eiropas Parlamenta un Padomes Direktīva 2014/40/ES (2014. gada 3. aprīlis) par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK (OV L 127, 29.4.2014., 1. lpp.);
   Eiropas Parlamenta un Padomes Direktīva 2005/60/EK (2005. gada 26. oktobris) par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai un teroristu finansēšanai (OV L 309, 25.11.2005., 15. lpp.);
   Eiropas Parlamenta un Padomes Regula (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV L 269, 10.10.2013., 1. lpp.);
   Padomes Direktīva 2008/118/EK (2008. gada 16. decembris) par akcīzes nodokļa piemērošanas vispārēju režīmu, ar ko atceļ Direktīvu 92/12/EEK (OV L 9, 14.1.2009., 12. lpp.);
   Padomes Direktīva 2011/64/ES (2011. gada 21. jūnijs) par tabakas izstrādājumiem piemērotā akcīzes nodokļa struktūru un likmēm (OV L 176, 5.7.2011., 24. lpp.).

      (5)  Padomes Lēmums (ES) 2016/1750 (2016. gada 17. jūnijs) par to, lai Eiropas Savienības vārdā noslēgtu Pasaules Veselības organizācijas Pamatkonvencijas par tabakas kontroli Protokolu par tabakas izstrādājumu nelikumīgas tirdzniecības novēršanu attiecībā uz tā noteikumiem par pienākumiem, kas saistīti ar tiesu iestāžu sadarbību krimināllietās un noziedzīgu nodarījumu definēšanu (skatīt šā Oficiālā Vēstneša 6. lpp.).

      PIELIKUMS

         EIROPAS SAVIENĪBAS DEKLARĀCIJA PAR KOMPETENCĒM ATTIECĪBĀ UZ JAUTĀJUMIEM, KO REGLAMENTĒ PROTOKOLS PAR TABAKAS IZSTRĀDĀJUMU NELIKUMĪGAS TIRDZNIECĪBAS NOVĒRŠANU

         (SASKAŅĀ AR PROTOKOLA 44. PANTU)

      Eiropas Savienība (ES) saskaņā ar Pasaules Veselības organizācijas Pamatkonvencijas par tabakas kontroli Protokolu par tabakas izstrādājumu nelikumīgas tirdzniecības novēršanu (PKTK protokols) 44. pantu iesniedz turpmāk norādīto Deklarāciju par kompetencēm, kurā ir norādītas kategorijas un politikas jomas, attiecībā uz kurām ES dalībvalstis ir piešķīrušas kompetences Eiropas Savienībai jomās, kuras ir ietvertas PKTK protokolā.
      1.   Vispārējie principi

      Savienības kompetenču kategorijas un jomas ir noteiktas LESD 2.–6. pantā. Ja Līgumos ES ir piešķirta ekskluzīva kompetence kādā konkrētā jomā, tad tikai ES drīkst veikt likumdošanas funkciju un pieņemt juridiski saistošus aktus; dalībvalstis pašas to var darīt tikai tad, ja ES tās ir pilnvarojusi vai tas ir vajadzīgs ES tiesību aktu īstenošanai. Ja kādā konkrētā jomā Eiropas Savienībai Līgumos ir piešķirta kompetence, kas ir dalīta ar dalībvalstīm, ES un dalībvalstis drīkst veikt likumdošanas funkciju un pieņemt juridiski saistošus aktus šajā jomā. Dalībvalstis īsteno savu kompetenci tiktāl, ciktāl ES nav īstenojusi savu kompetenci. Dalībvalstis atkal īsteno savu kompetenci tiktāl, ciktāl ES ir pieņēmusi lēmumu pārtraukt īstenot savu kompetenci.
      Attiecībā uz starptautisku nolīgumu noslēgšanu politikas jomās, kuras ir uzskaitītas LESD 3. panta 1. punktā, tiesības rīkoties ir tikai ES kompetencē. Politikas jomās, kuras ir uzskaitītas LESD 4. panta 2. punktā, ES un tās dalībvalstīm ir dalīta kompetence, taču tikai ES ir kompetence rīkoties, ja paredzētais pasākums ir nepieciešams, lai ļautu Savienībai īstenot tās iekšējo kompetenci, vai tiktāl, ciktāl nolīguma nosacījumi var ietekmēt Savienības kopīgos noteikumus vai mainīt to darbības jomu LESD 3. panta 2. punkta nozīmē; ja tas nav šāds gadījums (t. i., LESD 3. panta 2. punkta nosacījumi nav izpildīti), dalībvalstis var īstenot savu kompetenci, lai rīkotos šajās politikas jomās.
      Kompetences, kas ES nav piešķirtas ar Līgumiem, ir ES dalībvalstu kompetences.
      ES pienācīgi paziņos par visām būtiskām izmaiņām attiecībā uz savu kompetenču robežām saskaņā ar protokola 44. pantu, taču tas nav uzskatāms par priekšnoteikumu, lai tā īstenotu savu kompetenci jautājumos, ko reglamentē PKTK protokols.
      2.   ES ekskluzīva kompetence

      2.1.   ES ir ekskluzīva kompetence rīkoties jautājumos, ko reglamentē PKTK protokols jomās, kuras attiecas uz ES kopējo tirdzniecības politiku (LESD 207. pants).
      2.2.   Turklāt ES ir ekskluzīva kompetence rīkoties jautājumos, ko reglamentē PKTK protokols jomās, kuras attiecas uz muitas sadarbību (LESD 33. pants), tiesību aktu tuvināšanu iekšējā tirgū (LESD 113. un 114. pants), tiesu iestāžu sadarbību krimināllietās (LESD 82. pants) un noziedzīgu nodarījumu definēšanu (LESD 83. pants), tikai tiktāl, ciktāl Savienības akta noteikumi paredz kopīgus noteikumus, kurus PKTK protokola noteikumi var ietekmēt vai mainīt to darbības jomu.
      Turpmāk sniegtajā Savienības tiesību aktu sarakstā redzams, kādā mērā Savienība šajās jomās īsteno savu iekšējo kompetenci saskaņā ar Līgumu par Eiropas Savienības darbību. Tas, cik plaša Savienības kompetence izriet no šiem tiesību aktiem, ir jāvērtē, ņemot vērā katra pasākuma konkrētos noteikumus un jo īpaši to, cik lielā mērā ar šiem aktiem ir ieviesti kopēji noteikumi, attiecībā uz kuriem pastāv risks, ka PKTK protokola noteikumi vai tā īstenošanai pieņemts akts tos ietekmēs vai mainīs to darbības jomu.

                  —

                  Eiropas Parlamenta un Padomes Direktīva 2014/40/ES (2014. gada 3. aprīlis) par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK (OV L 127, 29.4.2014., 1. lpp.),

                  —

                  Eiropas Parlamenta un Padomes Direktīva 2005/60/EK (2005. gada 26. oktobris) par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai un teroristu finansēšanai (OV L 309, 25.11.2005., 15. lpp.),

                  —

                  Eiropas Parlamenta un Padomes Regula (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV L 269, 10.10.2013., 1. lpp.),

                  —

                  Padomes Direktīva 2008/118/EK (2008. gada 16. decembris) par akcīzes nodokļa piemērošanas vispārēju režīmu, ar ko atceļ Direktīvu 92/12/EEK (OV L 9, 14.1.2009., 12. lpp.),

                  —

                  Padomes Direktīva 2011/64/ES (2011. gada 21. jūnijs) par tabakas izstrādājumiem piemērotā akcīzes nodokļa struktūru un likmēm (OV L 176, 5.7.2011., 24. lpp.),

                  —

                  Padomes Pamatlēmums 2001/500/TI (2001. gada 26. jūnijs) par noziedzīgi iegūtu līdzekļu legalizēšanu un nozieguma rīku un noziedzīgi iegūto līdzekļu identifikāciju, meklēšanu, iesaldēšanu, arestēšanu un konfiskāciju (OV L 182, 5.7.2001., 1. lpp.),

                  —

                  Padomes Akts (1995. gada 26. jūlijs) par Eiropas Kopienas finanšu interešu aizsardzības konvencijas sastādīšanu (OV C 316, 27.11.1995., 48. lpp.).

            3.   Dalībvalstu kompetence

      Dalībvalstis saglabā kompetenci rīkoties citos jautājumos, ko reglamentē PKTK protokols un kas nav minēti 2.1. un 2.2. iedaļā, un kuros ES nav ekskluzīvas kompetences rīkoties.


title: 2009/117/EK: Padomes Lēmums ( 2008. gada 7. aprīlis ) par to, lai parakstītu un provizoriski piemērotu Nolīgumu starp Eiropas Kopienu un Nepālas valdību par dažiem gaisa pārvadājumu pakalpojumu aspektiem

text:
               12.2.2009

               LV

               Eiropas Savienības Oficiālais Vēstnesis

               L 41/3

         PADOMES LĒMUMS
   (2008. gada 7. aprīlis)
   par to, lai parakstītu un provizoriski piemērotu Nolīgumu starp Eiropas Kopienu un Nepālas valdību par dažiem gaisa pārvadājumu pakalpojumu aspektiem
   (2009/117/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 80. panta 2. punktu saistībā ar 300. panta 2. punkta pirmās daļas pirmo teikumu,
   ņemot vērā Komisijas priekšlikumu,
   tā kā:

               (1)

               Padome 2003. gada 5. jūnijā pilnvaroja Komisiju uzsākt sarunas ar trešām valstīm, lai ar Kopienas nolīgumu aizstātu konkrētus noteikumus šobrīd spēkā esošajos divpusējos nolīgumos.

               (2)

               Komisija Kopienas vārdā ir risinājusi sarunas par nolīgumu ar Nepālu par dažiem gaisa pārvadājumu pakalpojumu aspektiem saskaņā ar mehānismiem un direktīvām, kas minētas pielikumā Padomes lēmumam, ar kuru Komisiju pilnvaro uzsākt sarunas ar trešām valstīm, lai ar Kopienas nolīgumu aizstātu konkrētus noteikumus šobrīd spēkā esošajos divpusējos nolīgumos.

               (3)

               Nolīgums būtu jāparaksta un jāpiemēro provizoriski, ņemot vērā tā noslēgšanu vēlāk,

         IR NOLĒMUSI ŠĀDI.
   1. pants
   Ar šo Kopienas vārdā ir apstiprināta Nolīguma starp Eiropas Kopienu un Nepālas valdību par dažiem gaisa pārvadājumu pakalpojumu aspektiem parakstīšana.
   Nolīguma teksts pievienots šim lēmumam.
   2. pants
   Padomes priekšsēdētājs ar šo tiek pilnvarots norīkot personu vai personas, kas ir tiesīgas parakstīt nolīgumu Kopienas vārdā, ņemot vērā tā noslēgšanu.
   3. pants
   Līdz tas stājas spēkā, nolīgumu piemēro provizoriski no pirmā mēneša pirmās dienas pēc dienas, kad puses ir viena otrai paziņojušas par šim nolūkam vajadzīgo procedūru pabeigšanu (1).
   4. pants
   Ar šo Padomes priekšsēdētājs tiek pilnvarots izdarīt paziņojumu, kas paredzēts nolīguma 9. panta 2. punktā.

      Luksemburgā, 2008. gada 7. aprīlī

            Padomes vārdā —

            priekšsēdētājs

         R. ŽERJAV

      (1)  Dienu, no kuras nolīgumu piemēros provizoriski, Padomes Ģenerālsekretariāts publicēs Eiropas Savienības Oficiālajā Vēstnesī.
    ---documentbreak---

               12.2.2009

               LV

               Eiropas Savienības Oficiālais Vēstnesis

               L 41/5

         NOLĪGUMS
   starp Eiropas Kopienu un Nepālas valdību par dažiem gaisa pārvadājumu pakalpojumu aspektiem
   EIROPAS KOPIENA,
   no vienas puses, un
   NEPĀLAS VALDĪBA,
   no otras puses,
   (turpmāk “Puses”),
   IEVĒROJOT, ka starp vairākām Eiropas Kopienas dalībvalstīm un Nepālu ir noslēgti divpusēji nolīgumi gaisa pārvadājumu pakalpojumu jomā, kuros ietvertie noteikumi ir pretrunā Kopienas tiesību aktiem,
   IEVĒROJOT, ka Eiropas Kopienai ir ekskluzīva kompetence vairākās jomās, uz ko var attiekties divpusēji gaisa pārvadājumu pakalpojumu nolīgumi, kas noslēgti starp Eiropas Kopienu un trešām valstīm,
   IEVĒROJOT, ka saskaņā ar Eiropas Kopienas tiesību aktiem Kopienas gaisa pārvadātājiem, kas reģistrēti kādā dalībvalstī, ir tiesības uz nediskriminējošu piekļuvi lidojuma maršrutiem starp Eiropas Kopienas dalībvalstīm un trešām valstīm,
   ŅEMOT VĒRĀ nolīgumus starp Eiropas Kopienu un atsevišķām trešām valstīm, kas nodrošina šo trešo valstu valstspiederīgajiem iespēju kļūt par tādu gaisa pārvadājumu uzņēmumu īpašniekiem, kam piešķirta licence saskaņā ar Eiropas Kopienas tiesību aktiem,
   ATZĪSTOT, ka atsevišķi noteikumi, kas iekļauti starp Eiropas Kopienas dalībvalstīm un Nepālu noslēgtajos divpusējos gaisa pārvadājumu pakalpojumu nolīgumos un kas ir pretrunā Eiropas Kopienas tiesību aktiem, pilnībā jāsaskaņo ar šiem Kopienas tiesību aktiem, lai izveidotu stabilu juridisko pamatu gaisa pārvadājumu pakalpojumiem starp Eiropas Kopienu un Nepālu un lai saglabātu šo gaisa pārvadājumu pakalpojumu nepārtrauktību,
   ATZĪSTOT, ka divpusējiem gaisa pārvadājumu pakalpojumu nolīgumiem starp Eiropas Kopienas dalībvalstīm un Nepālu vajadzētu būt saskaņotiem ar Nepālas un Eiropas Kopienas tiesību aktiem un jāizveido ilgtspējīgs un stabils juridiskais pamats, lai nodrošinātu gaisa pārvadājumu pakalpojumu nepārtrauktību un attīstību starp Eiropas Kopienu un Nepālu,
   ATZĪSTOT, ka šim nolīgumam nav jāietekmē tie noteikumi divpusējos gaisa pārvadājumu pakalpojumu nolīgumos starp Eiropas Kopienas dalībvalstīm un Nepālu, kas nav pretrunā Eiropas Kopienas tiesību aktiem,
   IEVĒROJOT, ka saskaņā ar Eiropas Kopienas tiesību aktiem gaisa pārvadātāji principā nevar noslēgt nolīgumus, kuri var ietekmēt tirdzniecību starp Eiropas Kopienas dalībvalstīm un kuru mērķis vai piemērošanas rezultāts var būt konkurences nepieļaušana, ierobežošana vai traucēšana,
   ATZĪSTOT, ka noteikumi divpusējos gaisa pārvadājumu pakalpojumu nolīgumos, kas noslēgti starp Eiropas Kopienas dalībvalstīm un Nepālu un kas i) prasa vai veicina tādu nolīgumu pieņemšanu starp uzņēmumiem, lēmumu pieņemšanu no uzņēmumu asociāciju puses vai saskaņotu praksi, kas nepieļauj, traucē vai ierobežo konkurenci starp gaisa pārvadātājiem attiecīgajos maršrutos, vai ii) pastiprina jebkura tāda nolīguma, lēmuma vai saskaņotas prakses ietekmi, vai arī iii) deleģē gaisa pārvadātājiem vai citiem privātiem uzņēmējiem atbildību par tādu pasākumu veikšanu, kas nepieļauj, traucē vai ierobežo konkurenci starp gaisa pārvadātājiem attiecīgajos maršrutos, var padarīt neefektīvus uzņēmumiem piemērojamos konkurences noteikumus,
   IEVĒROJOT, ka Eiropas Kopienas nolūks nav ar šo nolīgumu radīt jebkādas pārmaiņas kopējā gaisa satiksmes apjomā starp Eiropas Kopienu un Nepālu, ieviest izmaiņas līdzsvarā starp Kopienas gaisa pārvadātājiem un Nepālas gaisa pārvadātājiem vai izdarīt grozījumus jau spēkā esošo divpusējo gaisa pārvadājumu pakalpojumu nolīgumu noteikumos, kas attiecas uz tiesībām veikt pārvadājumus,
   IR VIENOJUŠĀS PAR TURPMĀKO.
   1. pants
   Vispārēji noteikumi
   1.   Šajā nolīgumā “dalībvalstis” ir Eiropas Kopienas dalībvalstis.
   2.   Katrā no I pielikumā minētajiem nolīgumiem ietvertās atsauces uz tādas dalībvalsts valstspiederīgajiem, kas ir šā nolīguma puse, ir jāsaprot kā atsauces uz Eiropas Kopienas dalībvalstu valstspiederīgajiem.
   3.   Katrā no I pielikumā minētajiem nolīgumiem ietvertās atsauces uz tādas valsts gaisa pārvadātājiem vai aviokompānijām, kas ir šā nolīguma puse, ir jāsaprot kā atsauces uz Eiropas Kopienas dalībvalstu izraudzītajiem gaisa pārvadātājiem vai aviokompānijām.
   2. pants
   Izraudzīšana, pilnvarošana un atsaukšana
   1.   Noteikumi šā panta 3. un 4. punktā aizstāj atbilstīgos noteikumus pantos, kas uzskaitīti II pielikuma a) un b) daļā, proti, attiecībā uz gaisa pārvadātāja izraudzīšanu, ko veic attiecīgā dalībvalsts, pilnvarām un atļaujām, kuras tam piešķīrusi Nepāla, un atbilstīgi attiecībā uz gaisa pārvadātāja atļauju vai pilnvaru atteikumu, atsaukšanu, apturēšanu vai ierobežošanu.
   2.   Noteikumi šā panta 3. un 4. punktā aizstāj atbilstīgos noteikumus pantos, kas minēti II pielikuma a) un b) daļā, proti, attiecībā uz gaisa pārvadātāja izraudzīšanu, ko veic attiecīgā dalībvalsts, pilnvarām un atļaujām, kuras tam piešķīrusi Nepāla, un atbilstīgi attiecībā uz gaisa pārvadātāja atļauju vai pilnvaru atteikumu, atsaukšanu, apturēšanu vai ierobežošanu.
   3.   Saņemot šādu apliecinājumu par gaisa pārvadātāja izraudzīšanu un saņemot pieteikumus no izraudzītā(-ajiem) gaisa pārvadātāja(-iem) tādā formā un veidā, kā noteikts attiecībā uz darbības pilnvarām un tehniskajām atļaujām, otra puse, ievērojot 4. un 5. pantu, nekavējoties piešķir nepieciešamās pilnvaras un atļaujas ar šādiem nosacījumiem:

               a)

               ja gaisa pārvadātāju izraudzījusies dalībvalsts:

                           i)

                           gaisa pārvadātājs saskaņā ar Eiropas Kopienas dibināšanas līgumu ir reģistrēts tās dalībvalsts teritorijā, kura to izraudzījusies, un tam ir derīga kādas dalībvalsts izsniegta darbības licence atbilstīgi Eiropas Kopienas tiesību aktiem;

                           ii)

                           gaisa pārvadātāja faktisku reglamentējošu kontroli veic un uztur dalībvalsts, kas atbild par tā gaisakuģa ekspluatanta apliecības izsniegšanu, un izraudzīšanas dokumentā ir skaidri norādīta attiecīgā aeronavigācijas atbildīgā iestāde;

                           iii)

                           gaisa pārvadātāja īpašnieks tieši vai ar akciju kontrolpaketes starpniecību ir un to faktiski kontrolē dalībvalstis un/vai dalībvalstu valstspiederīgie, un/vai citas III pielikumā minētās valstis un/vai šo valstu valstspiederīgie;

               b)

               ja gaisa pārvadātāju izraudzījusies Nepāla:

                           i)

                           tā galvenā uzņēmējdarbības vieta ir Nepālā un

                           ii)

                           Nepālai ir un tā uztur faktisku reglamentējošu gaisa pārvadātāja kontroli.

         4.   Katrai nolīguma pusei ir tiesības atteikt, atsaukt, apturēt vai ierobežot otras puses izraudzītā gaisa pārvadātāja darbības pilnvaras vai tehniskās atļaujas šādos gadījumos:

               a)

               ja gaisa pārvadātāju izraudzījusies dalībvalsts:

                           i)

                           gaisa pārvadātājs nav saskaņā ar Eiropas Kopienas dibināšanas līgumu reģistrēts tās dalībvalsts teritorijā, kura to izraudzījusies, un tam nav derīgas kādas dalībvalsts izsniegtas darbības licences atbilstīgi Eiropas Kopienas tiesību aktiem;

                           ii)

                           gaisa pārvadātāja faktisku reglamentējošu kontroli tā dalībvalsts, kas atbild par gaisakuģa ekspluatanta apliecības izsniegšanu, neveic un neuztur, un izraudzīšanas dokumentā attiecīgā aeronavigācijas atbildīgā iestāde nav skaidri norādīta;

                           iii)

                           gaisa pārvadātāja īpašnieks tieši vai ar akciju kontrolpaketes starpniecību nav un to faktiski nekontrolē dalībvalstis un/vai dalībvalstu valstspiederīgie, un/vai citas III pielikumā minētās valstis un/vai šo valstu valstspiederīgie; vai

               b)

               ja gaisa pārvadātāju izraudzījusies Nepāla:

                           i)

                           tā galvenā uzņēmējdarbības vieta neatrodas Nepālā vai

                           ii)

                           Nepāla neuztur faktisku reglamentējošu gaisa pārvadātāja kontroli, vai

                           iii)

                           Nepālas izraudzītā gaisa pārvadātāja akciju kontrolpakete vai kontrole pieder trešai valstij, kas faktiski neatzīst Kopienā reģistrētu Kopienas gaisa pārvadātāju izraudzīšanu.

         5.   Izmantojot savas tiesības saskaņā ar 4. punktu, Nepāla dalībvalstu gaisa pārvadātājus valstspiederības dēļ nediskriminē.
   3. pants
   Lidojumdrošība
   1.   Šā panta 2. punktā iekļautie noteikumi papildina atbilstīgos II pielikuma c) daļā uzskaitīto pantu noteikumus.
   2.   Ja dalībvalsts ir izraudzījusi gaisa pārvadātāju, kura reglamentējošu kontroli veic un uztur cita dalībvalsts, tad Nepālas valdības tiesības saskaņā ar lidojumdrošības noteikumiem nolīgumā starp dalībvalsti, kas izraudzījusi gaisa pārvadātāju, un Nepālas valdību vienlīdz attiecas gan uz šīs citas dalībvalsts veikto lidojumdrošības standartu pieņemšanu, izpildi vai uzturēšanu, gan arī uz minētā gaisa pārvadātāja darbības atļaujas piešķiršanu.
   4. pants
   Nodokļa uzlikšana aviācijas degvielai
   1.   Šā panta 2. punktā iekļautie noteikumi papildina atbilstīgos II pielikuma d) daļā uzskaitīto pantu noteikumus.
   2.   Neatkarīgi no jebkādiem citiem pretējiem noteikumiem nekas II pielikuma d) daļā uzskaitītajos nolīgumos neliedz dalībvalstij bez diskriminācijas noteikt nodokļus, nodevas vai citus maksājumus par degvielu, kas tās teritorijā piegādāta izmantošanai Nepālas izraudzītā gaisa pārvadātāja gaisakuģī, kas veic lidojumus no viena punkta šīs dalībvalsts teritorijā uz citu punktu šīs dalībvalsts teritorijā vai citas dalībvalsts teritorijā.
   5. pants
   Pārvadājumu tarifi Eiropas Kopienā
   1.   Šā panta 2. punktā iekļautie noteikumi papildina atbilstīgos II pielikuma e) daļā uzskaitīto pantu noteikumus.
   2.   Uz tarifiem, ko piemēro gaisa pārvadātājs(-i), kuru(-us) Nepālas valdība izraudzījusi saskaņā ar kādu no I pielikumā uzskaitītajiem nolīgumiem, kurā iekļauts kāds no II pielikuma e) daļā minētajiem noteikumiem par pārvadājumiem tikai Eiropas Kopienas teritorijā, attiecas Eiropas Kopienas tiesību akti.
   6. pants
   Atbilstība konkurences noteikumiem
   1.   Neskarot visus citus noteikumus par pretējo, ar I pielikumā minēto nolīgumu noteikumiem i) neatbalsta līgumus starp uzņēmumiem, uzņēmumu apvienību lēmumus vai saskaņotas darbības, ar kurām nepieļauj, traucē vai ierobežo konkurenci, ii) nepastiprina šādu līgumu, lēmumu vai saskaņotu darbību ietekmi un iii) nedeleģē privātiem uzņēmējiem atbildību par tādu pasākumu veikšanu, ar kuriem nepieļauj, traucē vai ierobežo konkurenci.
   2.   I pielikumā uzskaitīto nolīgumu noteikumus, kas nav saderīgi ar šā panta 1. punktu, nepiemēro.
   7. pants
   Nolīguma pielikumi
   Šā nolīguma pielikumi ir tā sastāvdaļa.
   8. pants
   Pārskatīšana vai grozīšana
   Puses, savstarpēji vienojoties, šo nolīgumu jebkurā laikā var pārskatīt vai grozīt.
   9. pants
   Stāšanās spēkā un pagaidu piemērošana
   1.   Šis nolīgums stājas spēkā, kad Puses viena otrai rakstiski paziņojušas par to, ka ir pabeigtas to iekšējās procedūras, kas vajadzīgas, lai šis nolīgums stātos spēkā.
   2.   Neatkarīgi no 1. punkta Puses vienojas piemērot šo nolīgumu provizoriski no pirmā mēneša pirmās dienas pēc datuma, kad Puses viena otrai ir paziņojušas par to, ka ir pabeigtas šajā nolūkā vajadzīgās procedūras.
   3.   Nolīgumi un citas vienošanās starp dalībvalstīm un Nepālu, kas šā nolīguma parakstīšanas dienā vēl nav stājušies spēkā un ko nepiemēro provizoriski, ir uzskaitīti I pielikuma b) daļā. Šis nolīgums piemērojams attiecībā uz visiem šādiem nolīgumiem un vienošanos, tiklīdz tie stājas spēkā vai tos sāk piemērot provizoriski.
   10. pants
   Izbeigšana
   1.   Gadījumā, ja tiek izbeigts kāds no I pielikumā minētajiem nolīgumiem, visi šā nolīguma noteikumi, kas attiecas uz atbilstīgo I pielikumā minēto nolīgumu, izbeidzas vienlaikus.
   2.   Gadījumā, ja tiek izbeigti visi I pielikumā minētie nolīgumi, šis nolīgums izbeidzas vienlaikus.

      TO APLIECINOT, attiecīgi pilnvarotas personas ir parakstījušas šo nolīgumu.
      Briselē, divos eksemplāros, divi tūkstoši devītā gada divdesmit trešajā janvārī, angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un nepāliešu valodā.

         За Европейската Общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska Gemenskapen

         За правителството на Непал
         Por el Gobierno de Nepal
         Za vládu Nepálu
         For Nepals regering
         Für die Regierung von Nepal
         Nepali valitsuse nimel
         Για την Κυβέρνηση του Νεπάλ
         For the Government of Nepal
         Pour le gouvernement du Népal
         Per il governo del Nepal
         Nepālas valdības vārdā
         Nepalo vyriausybės vardu
         Nepál kormánya részéről
         Għall-Gvern tan-Nepal
         Voor de Regering van Nepal
         W imieniu Rządu Nepalu
         Pelo Governo do Nepal
         Pentru Guvernul Nepalului
         Za vládu Nepálu
         Za vlado Nepala
         Nepalin hallituksen puolesta
         För Nepals regering

   I PIELIKUMS
   ŠĀ NOLĪGUMA 1. PANTĀ MINĒTO NOLĪGUMU SARAKSTS

               a)

               Gaisa pārvadājumu pakalpojumu nolīgumi starp Nepālas valdību un Eiropas Kopienas dalībvalstīm, kas šā nolīguma parakstīšanas brīdī ir bijuši noslēgti, parakstīti un/vai tikuši piemēroti provizoriski:

                           —

                           Civilās gaisa satiksmes nolīgums starp Austrijas federālo valdību un Nepālas Karalistes valdību, kas parakstīts Katmandu 1997. gada 29. oktobrī, turpmāk II pielikumā “Nepālas un Austrijas nolīgums”,

                           —

                           Nolīgums starp Luksemburgas Lielhercogistes valdību un Nepālas Karalistes valdību par gaisa pārvadājumu pakalpojumiem, kas parakstīts Luksemburgā 1999. gada 18. jūnijā, turpmāk II pielikumā “Nepālas un Luksemburgas nolīgums”,

                           —

                           Nolīgums starp Nīderlandes Karalistes valdību un Nepālas Karalistes valdību par gaisa pārvadājumu pakalpojumiem, kas parakstīts Šipholas lidostā 1998. gada 10. jūnijā, turpmāk II pielikumā “Nepālas un Nīderlandes nolīgums”,

                           —

                           Nolīgums starp Lielbritānijas un Ziemeļīrijas Apvienotās Karalistes valdību un Nepālas Karalistes valdību par gaisa pārvadājumu pakalpojumiem, kas parakstīts Katmandu 1994. gada 3. martā, turpmāk II pielikumā “Nepālas un Apvienotās Karalistes nolīgums”;

               b)

               gaisa pārvadājumu pakalpojumu nolīgumi un citas vienošanās, kas parafētas vai parakstītas starp Nepālas valdību un Eiropas Kopienas dalībvalstīm, kas šā nolīguma parakstīšanas brīdī vēl nav stājušās spēkā un netiek piemērotas provizoriski:

                           —

                           Gaisa pārvadājumu pakalpojumu nolīgums starp Nepālas Karalistes valdību un Francijas Republikas valdību, kas parafēts Katmandu 1998. gada 7. jūlijā, turpmāk II pielikumā “Nepālas un Francijas nolīgums”,

                           —

                           Nolīgums starp Vācijas Federatīvās Republikas valdību un Nepālas Karalistes valdību par gaisa pārvadājumu pakalpojumiem, kas parafēts un pievienots kā 3. pielikums protokolam, kurš parakstīts Bonnā 2000. gada 26. jūlijā, turpmāk II pielikumā “Nepālas un Vācijas nolīgums”,

                           —

                           Nolīgums starp Nepālas Karalistes valdību un Itālijas Republikas valdību par gaisa pārvadājumu pakalpojumiem, kas parafēts Katmandu 1992. gada 8. maijā, turpmāk II pielikumā “Nepālas un Itālijas nolīgums”.

         II PIELIKUMS
   TO NOLĪGUMU PANTU SARAKSTS, KAS UZSKAITĪTI I PIELIKUMĀ UN MINĒTI ŠĀ NOLĪGUMA 2. LĪDZ 6. PANTĀ

               a)

               Pārvadātāja izraudzīšanas dalībvalstī

                           —

                           Nepālas un Austrijas nolīguma 4. pants,

                           —

                           Nepālas un Francijas nolīguma 4. pants,

                           —

                           Nepālas un Itālijas nolīguma 4. pants,

                           —

                           Nepālas un Luksemburgas nolīguma 3. pants,

                           —

                           Nepālas un Nīderlandes nolīguma 5. pants,

                           —

                           Nepālas un Apvienotās Karalistes nolīguma 4. pants.

               b)

               Pilnvaru un atļauju atteikums, atsaukšana, apturēšana vai ierobežošana

                           —

                           Nepālas un Austrijas nolīguma 4. pants,

                           —

                           Nepālas un Francijas nolīguma 5. pants,

                           —

                           Nepālas un Vācijas nolīguma 4. pants,

                           —

                           Nepālas un Itālijas nolīguma 5. pants,

                           —

                           Nepālas un Luksemburgas nolīguma 4. pants,

                           —

                           Nepālas un Nīderlandes nolīguma 6. pants,

                           —

                           Nepālas un Apvienotās Karalistes nolīguma 5. pants.

               c)

               Lidojumdrošība

                           —

                           Nepālas un Austrijas nolīguma 8. pants,

                           —

                           Nepālas un Francijas nolīguma 9. pants,

                           —

                           Nepālas un Vācijas nolīguma 14. pants,

                           —

                           Nepālas un Itālijas nolīguma 10. pants,

                           —

                           Nepālas un Luksemburgas nolīguma 6. pants,

                           —

                           Nepālas un Nīderlandes nolīguma 10. pants.

               d)

               Nodokļu uzlikšana aviācijas degvielai

                           —

                           Nepālas un Austrijas nolīguma 9. pants,

                           —

                           Nepālas un Francijas nolīguma 12. pants,

                           —

                           Nepālas un Vācijas nolīguma 7. pants,

                           —

                           Nepālas un Itālijas nolīguma 6. pants,

                           —

                           Nepālas un Luksemburgas nolīguma 8. pants,

                           —

                           Nepālas un Nīderlandes nolīguma 13. pants,

                           —

                           Nepālas un Apvienotās Karalistes nolīguma 8. pants.

               e)

               Pārvadājumu tarifi Eiropas Kopienā

                           —

                           Nepālas un Austrijas nolīguma 12. pants,

                           —

                           Nepālas un Francijas nolīguma 14. pants,

                           —

                           Nepālas un Itālijas nolīguma 8. pants,

                           —

                           Nepālas un Luksemburgas nolīguma 10. pants,

                           —

                           Nepālas un Nīderlandes nolīguma 8. pants,

                           —

                           Nepālas un Apvienotās Karalistes nolīguma 7. pants.

         III PIELIKUMS
   ŠĀ NOLĪGUMA 2. PANTĀ MINĒTO CITU VALSTU SARAKSTS

               a)

               Islandes Republika (saskaņā ar Līgumu par Eiropas Ekonomikas zonu);

               b)

               Lihtenšteinas Hercogiste (saskaņā ar Līgumu par Eiropas Ekonomikas zonu);

               c)

               Norvēģijas Karaliste (saskaņā ar Līgumu par Eiropas Ekonomikas zonu);

               d)

               Šveices Konfederācija (saskaņā ar Eiropas Kopienas un Šveices Konfederācijas nolīgumu par gaisa transportu).


title: 2005/965/EK: Lēmums Nr. 203 ( 2005. gada 26. maijs ) par grozījumiem  1998. gada 11. jūnijs  Lēmumā Nr. 170 attiecībā uz Padomes Regulas (EEK) Nr. 574/72 94. panta 4. punktā un 95. panta 4. punktā noteikto sarakstu izveidošanu Dokuments attiecas uz EEZ un ES/Šveices Nolīgumu

text:
               31.12.2005

               LV

               Eiropas Savienības Oficiālais Vēstnesis

               L 349/27

      LĒMUMS Nr. 203
   (2005. gada 26. maijs)
   par grozījumiem 1998. gada 11. jūnijs Lēmumā Nr. 170 attiecībā uz Padomes Regulas (EEK) Nr. 574/72 94. panta 4. punktā un 95. panta 4. punktā noteikto sarakstu izveidošanu
   (Dokuments attiecas uz EEZ un ES/Šveices Nolīgumu)
   (2005/965/EK)
   MIGRĒJOŠO DARBA ŅĒMĒJU SOCIĀLĀS DROŠĪBAS ADMINISTRATĪVĀ KOMISIJA,
   ņemot vērā 81. panta a) punktu Padomes 1971. gada 14. jūnija Regulā (EEK) Nr. 1408/71 par sociālās drošības shēmu piemērošanu darba ņēmējiem, pašnodarbinātām personām un viņu ģimenes locekļiem, kas pārvietojas Kopienā (1), saskaņā ar kuru tās pienākums ir izskatīt visus administratīvos jautājumus, kas rodas saistībā ar Regulu (EEK) Nr. 1408/71 un turpmāko regulu noteikumiem,
   ņemot vērā Regulas (EEK) Nr. 1408/71 36. panta 2. punktu,
   ņemot vērā Padomes Regulas (EEK) Nr. 574/72 (2) 17. panta 1. līdz 4. punktu, 29. panta 1. līdz 3. punktu, 30. panta 1. un 3. punktu, 94. panta 4. un 5. punktu, 95. panta 4. un 5. punktu un 102. panta 2. punktu,
   ņemot vērā Lēmumu Nr. 170 (3), kurš grozīts ar Lēmumu Nr. 185 (4),
   tā kā:

               (1)

               Ieviešot Eiropas Veselības apdrošināšanas karti, kuras derīguma termiņš var ievērojami pārsniegt vecās E 111 veidlapas derīguma termiņu, rodas grūtības saskaņā ar Lēmuma Nr. 170 noteikumiem izveidot Regulas (EEK) Nr. 574/72 94. panta 4. punktā un 95. panta 4. punktā noteiktos sarakstus.

               (2)

               Lai nodrošinātu, ka strādājošā (darba ņēmēja un pašnodarbinātā) ģimenes locekļi vai pensionāri un/vai viņu ģimenes locekļi var pilnīgi izmantot tiesības, kuras Regulā (EEK) Nr. 1408/71 viņiem paredzētas gadījumā, ja dzīvesvieta tiek mainīta uz citu dalībvalsti, kas nav kompetentā valsts, priekšroka automātiski dodama datumam, kas norādīts veidlapās E 109 un E 121, nevis tiesību derīguma termiņam, kas norādīts viņiem izsniegtajās veidlapās E 106, E 112, Eiropas Veselības apdrošināšanas kartē vai veidlapas E 111 jaunajā paraugā un veidlapā E 128.

               (3)

               Lai izvairītos no tā, ka kompetentā institūcija veic divkāršus maksājumus (vienreizējie maksājumi un faktiskās izmaksas), jāparedz procedūras, kas liedz strādājošā (darba ņēmēja un pašnodarbinātā) ģimenes locekļiem vai pensionāriem un/vai viņu ģimenes locekļiem, kas maina dzīvesvietu uz citu dalībvalsti, turpināt izmantot kompetentās institūcijas izdotu Eiropas Veselības apdrošināšanas karti pēc datuma, no kura aprēķina vienreizējos maksājumus.

               (4)

               Tāpat jāparedz procedūras, lai izvairītos no tā, ka strādājošā (darba ņēmēja un pašnodarbinātā) ģimenes locekļi vai pensionāri un/vai viņu ģimenes locekļi, mainot dzīvesvietu kompetentajā valstī vai arī uz citu dalībvalsti, kas nav dzīvesvietas valsts, turpina izmantot dzīvesvietas iestādes izdotu Eiropas Veselības apdrošināšanas karti pēc datuma, no kura vairs neaprēķina vienreizējos maksājumus,

         IR NOLĒMUSI ŠĀDI.
   1. pants
   Lēmuma Nr. 170 1. pantu groza šādi:

               a)

               lēmuma I.2. punkta c) apakšpunktu svītro;

               b)

               lēmuma I.2. punkta d) apakšpunktu aizstāj šādi:
               “diena, kad dzīvesvietas institūcija saņēmusi E 109 veidlapu, ja uz attiecīgās veidlapas nav norādīts ne datums, kad iegūtas tiesības saņemt pabalstus pakalpojumu veidā saskaņā ar kompetentās valsts tiesību aktiem, kā paredzēts a) punktā, ne datums, kad mainīta dzīvesvieta, kā paredzēts b) punktā.”;

               c)

               lēmuma I punktā iekļauj šādu 2.a punktu:
               “Dzīvesvietas institūcija informē kompetento institūciju par attiecīgās personas reģistrēšanu, lai šī pēdējā minētā institūcija norādītu tai pasākumus, kas kompetentās institūcijas vārdā jāpiemēro, lai izvairītos no tā, ka attiecīgā persona turpina izmantot kompetentās institūcijas izsniegto Eiropas Veselības apdrošināšanas karti.
               Dzīvesvietas institūcija informē attiecīgo personu par to, ka no dienas, kad tā reģistrējusies šajā institūcijā, kompetentās institūcijas izsniegtā Eiropas Veselības apdrošināšanas karte vairs nav derīga. Nepieciešamības gadījumā tā izsniedz jaunu Eiropas Veselības apdrošināšanas karti.”;

               d)

               lēmuma I punktā iekļauj šādu 4.a punktu:
               “Iepriekšējās dzīvesvietas institūcija informē kompetento institūciju un/vai jaunās dzīvesvietas institūciju par pasākumiem, kas jāpiemēro, lai izvairītos no tā, ka apdrošinātā persona turpina izmantot tās izdoto Eiropas Veselības apdrošināšanas karti pēc reģistrēšanās dienas.
               Kompetentā institūcija un/vai jaunās dzīvesvietas institūcija informē attiecīgo personu, ka Eiropas Veselības apdrošināšanas karte, ko izsniegusi iepriekšējās dzīvesvietas institūcija, vairs nav derīga pēc datuma, no kura vairs neaprēķina vienreizējos maksājumus. Nepieciešamības gadījumā tā izsniedz jaunu Eiropas Veselības apdrošināšanas karti.”;

               e)

               lēmuma II.2. punkta c) apakšpunktu svītro;

               f)

               lēmuma II.2. punkta d) apakšpunktu aizstāj šādi:
               “datums, kad dzīvesvietas institūcija saņēmusi veidlapu E 121, ja uz attiecīgās veidlapas nav norādīts ne datums, kad iegūtas tiesības saņemt pabalstus pakalpojumu veidā saskaņā ar kompetentās valsts tiesību aktiem, kā paredzēts a) punktā, ne dzīvesvietas maiņas datums kā paredzēts b) punktā.”;

               g)

               lēmuma II punktā iekļauj šādu 2.a punktu:
               “Dzīvesvietas institūcija informē kompetento institūciju par attiecīgās personas reģistrēšanu, lai šī pēdējā minētā institūcija tai norādītu pasākumus, kas piemērojami, lai izvairītos no tā, ka attiecīgā persona turpina izmantot kompetentās institūcijas izsniegto Eiropas Veselības apdrošināšanas karti.
               Dzīvesvietas institūcija informē attiecīgo personu, ka no dienas, kad tā reģistrējusies šajā institūcijā, kompetentās institūcijas izsniegtā Eiropas Veselības apdrošināšanas karte vairs nav derīga. Nepieciešamības gadījumā tā izsniedz jaunu Eiropas Veselības apdrošināšanas karti.”;

               h)

               lēmuma II punktā iekļauj šādu 4.a punktu:
               “Iepriekšējās dzīvesvietas institūcija kompetentajai institūcijai un/vai jaunās dzīvesvietas institūcijai norāda pasākumus, kas jāpiemēro, lai izvairītos no tā, ka apdrošinātā persona turpina izmantot tās izdoto Eiropas Veselības apdrošināšanas karti pēc reģistrēšanās dienas.
               Kompetentā institūcija un/vai jaunās dzīvesvietas institūcija informē attiecīgo personu, ka Eiropas Veselības apdrošināšanas karte, ko izsniegusi iepriekšējās dzīvesvietas institūcija, vairs nav derīga pēc datuma, no kura vairs neaprēķina vienreizējos maksājumus. Nepieciešamības gadījumā tā izsniedz jaunu Eiropas Veselības apdrošināšanas karti.”

         2. pants
   Šo lēmumu publicē Eiropas Savienības Oficiālajā Vēstnesī.
   To piemēro no 2006. gada 1. janvāra.

            Administratīvās komisijas priekšsēdētājs

         Claude EWEN

      (1)  OV L 149, 5.7.1971., 2. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 647/2005 (OV L 117, 4.5.2005., 1. lpp.).

      (2)  OV L 74, 27.3.1972., 1. lpp. Regulā jaunākie grozījumi izdarīti ar Regulu (EK) Nr. 647/2005.

      (3)  OV L 275, 10.10.1998., 40. lpp.

      (4)  OV L 55, 1.3.2003., 74. lpp.


title: 2011/573/ES: Eiropas Parlamenta Lēmums ( 2011. gada 10. maijs ) par Eiropas Aviācijas drošības aģentūras kontu slēgšanu attiecībā uz 2009. finanšu gadu

text:
               27.9.2011

               LV

               Eiropas Savienības Oficiālais Vēstnesis

               L 250/144

         EIROPAS PARLAMENTA LĒMUMS
   (2011. gada 10. maijs)
   par Eiropas Aviācijas drošības aģentūras kontu slēgšanu attiecībā uz 2009. finanšu gadu
   (2011/573/ES)
   EIROPAS PARLAMENTS,

               —

               ņemot vērā Eiropas Aviācijas drošības aģentūras 2009. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Aviācijas drošības aģentūras 2009. finanšu gada pārskatiem, ar Aģentūras atbildēm (1),

               —

               ņemot vērā Padomes 2011. gada 15. februāra ieteikumu (05892/2011 – C7-0052/2011),

               —

               ņemot vērā EK līguma 276. pantu un Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes Regulu (EK) Nr. 216/2008 (3) par Eiropas Aviācijas drošības aģentūras izveidi un jo īpaši tās 60. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0123/2011),

               1.

               apstiprina Eiropas Aviācijas drošības aģentūras kontu slēgšanu attiecībā uz 2009. finanšu gadu;

               2.

               uzdod priekšsēdētājam šo lēmumu nosūtīt Eiropas Aviācijas drošības aģentūras izpilddirektoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 338, 14.12.2010., 22. lpp.

      (2)  OV L 248, 16.9.2002., 1. lpp.

      (3)  OV L 79, 19.3.2008., 1. lpp.

      (4)  OV L 357, 31.12.2002., 72. lpp.